
PEREGRINATIO AD LOCA SANTA 


I . 1 [deest] ***... ostendebantur iuxta scripturas. Interea ambulantes pervenimus ad quendam 
locum, ubi se tamen montes illi, inter quos ibamus, aperiebant et faciebant vallem infinitam, ingens, 
planissima et valde pulchram, et trans vallem apparebat mons sanctus Dei Sina. Hic autem locus, 
ubi se montes aperiebant, iunctus est cum eo loco, quo sunt memoriae concupiscentiae. 2. In eo ergo 
loco cum venitur, ut tamen commonuerunt deductores sancti illi, qui nobiscum erant, dicentes: 
«consuetudo est, ut fiat hic oratio ab his, qui veniunt, quando de eo loco primitus videtur mons 
Dei»: sicut et nos fecimus. Habebat autem de eo loco ad montem Dei forsitan quattuor milia totum 
per valle illa, quam dixi ingens. 


II . 1. Vallis autem ipsa ingens est valde, iacens subter latus montis Dei, quae habet forsitan, 
quantum potuimus videntes aestimare aut ipsi dicebant, in longo milia passos forsitan sedecim, in 
lato autem quattuor milia esse appellabant. Ipsam ergo vallem nos traversare habebamus, ut 
possimus montem ingredi. 


2. Haec est autem vallis ingens et planissima, in qua filii Israhel commorati sunt his diebus, quod 
sanctus Moyses ascendit in montem Domini et fuit ibi quadraginta diebus et quadraginta noctibus. 
Haec est autem vallis, in qua factus est vitulus, qui locus usque in hodie ostenditur; nam lapis 
grandis ibi fixus stat in ipso loco. Haec ergo vallis ipsa est, in cuius capite ille locus est, ubi sanctus 
Moyses, cum pasceret pecora soceri sui, iterum locutus est ei Deus de rubo in igne. 


3. Et quoniam nobis ita erat iter, ut prius montem Dei ascenderemus, qui hinc paret, <quia> unde 
veniebamus, melior ascensus erat, et illinc denuo ad illud caput vallis descenderemus, id est ubi 
rubus erat, quia melior descensus montis Dei erat inde: itaque ergo hoc placuit, ut visis omnibus, 
quae desiderabamus, descendentes a monte Dei, ubi est rubus, veniremus, et inde totum per mediam 
vallem ipsam, qua iacet in longo, rediremus ad iter cum hominibus Dei, qui nobis singula loca, quae 
scripta sunt, per ipsam vallem ostendebant, sicut et factum est. 


4. Nobis ergo euntibus ab eo loco, ubi venientes a Pharan feceramus orationem, iter sic fuit, ut per 
medium transversaremus caput ipsius vallis et sic plecaremus nos ad montem Dei. 


5. Mons autem ipse per giro quidem unus esse videtur; intus autem quod ingrederis, plures sunt, sed 
totum mons Dei appellatur, specialis autem ille, in cuius summitate est hic locus, ubi descendit 
maiestas Dei, sicut scriptum est, in medio illorum omnium est. 


6. Et cum hi omnes, qui per girum sunt, tam excelsi sint quam nunquam me puto vidisse, tamen ipse 



ille medianus, in quo descendit maiestas Dei, tanto altior est omnibus illis, ut, cum subissemus in 
illo, prorsus toti illi montes, quos excelsos videramus, ita infra nos essent, ac si colliculi permodici 
essent. 


7. Illud sane satis admirabile est et sine Dei gratia puto illud non esse, ut, cum omnibus altior sit ille 
medianus, qui specialis Sina dicitur, id est in quo descendit maiestas Domini, tamen videri non 
possit, nisi ad propriam radicem illius veneris, ante tamen quam eum subeas; nam posteaquam 
completo desiderio descenderis inde, et de contra illum vides, quod, antequam subeas, facere non 
potest. Hoc autem, antequam perveniremus ad montem Dei, iam referentibus fratribus cognoveram, 
et postquam ibi perveni, ita esse manifeste cognovi. 


III . 1. Nos ergo sabbato sera ingressi sumus montem, et pervenientes ad monasteria quaedam 
susceperunt nos ibi satis humane monachi, qui ibi commorabantur, praebentes nobis omnem 
humanitatem; nam et ecclesia ibi est cum presbytero. Ibi ergo mansimus in ea nocte, et inde 
maturius die dominica cum ipso presbytero et monachis, qui ibi commorabantur, coepimus 
ascendere montes singulos. Qui montes cum infinito labore ascenduntur, quoniam non eos subis 
lente et lente per girum, ut dicimus in cocleas, sed totum ad directum subis ac si per parietem et ad 
directum descendi necesse est singulos ipsos montes, donec pervenias ad radicem propriam illius 
mediani, qui est specialis Sina. 


2. Hac sic ergo iubente Christo Deo nostro adiuta. Orationibus sanctorum, qui comitabantur, et sic 
cum grandi labore, quia pedibus me ascendere necesse erat (quia prorsus nec in sella ascendi 
poterat, tamen ipse labor non sentiebatur, ex ea parte autem non sentiebatur labor, quia desiderium, 
quod habebam, iubente Deo videbam compleri): hora ergo quarta pervenimus in summitatem illam 
montis Dei sancti Sina, ubi data est lex, in eo id est locum, ubi descendit maiestas Domini in ea die, 
qua mons fumigabat. 


3. In eo ergo loco est nunc ecclesia, non grandis, quoniam et ipse locus, id est summitas montis, non 
satis grandis est, quae tamen ecclesia habet de se gratiam grandem. 


4. Cum ergo iubente Deo persubissemus in ipsa summitate et pervenissemus ad [hjostium ipsius 
ecclesiae, ecce et occurrit presbyter veniens de monasterio suo, qui ipsi ecclesiae deputabatur, senex 
integer et monachus a prima vita et, ut hic dicunt ascitis et quid plura? qualis dignus est esse in eo 
loco. Occurrerunt etiam et alii presbyteri, nec non etiam et omnes monachi, qui ibi commorabantur 
iuxta montem illum, id est qui tamen aut aetate aut inbeccillitate non fuerunt impediti. 


5. Verum autem in ipsa summitate montis illius mediani nullus commanet; nihil enim est ibi aliud 
nisi sola ecclesia et spelunca, ubi fuit sanctus Moyses. 


6. Lecto ergo ipso loco omnia de libro Moysi et facta oblatione ordine suo, hac sic 
communicantibus nobis, iam ut exiremus de ecclesia, dederunt nobis presbyteri loci ipsius eulogias, 
id est de pomis, quae in ipso monte nascuntur. Nam cum ipse mons sanctus Sina totus petrinus sit, 



ita ut nec fruticem habeat, tamen deorsum prope radicem montium ipsorum, id est seu circa illius, 
qui medianus est, seu circa illorum, qui per giro sunt, modica terrola est; statim sancti monachi pro 
diligentia sua arbusculas ponunt et pomariola instituunt vel arationes, et iuxta sibi monasteria, quasi 
ex ipsius montis terra aliquos fructus capiant, quos tamen manibus suis elaborasse videantur. 


7. Hac sic ergo posteaquam communicaveramus et dederant nobis eulogias sancti illi et egressi 
sumus foras [h]ostium ecclesiae, tunc coepi eos rogare, ut ostenderent nobis singula loca. Tunc 
statim illi sancti dignati sunt singula ostendere. Nam ostenderunt nobis speluncam illam, ubi fuit 
sanctus Moyses, cum iterato ascendisset in montem Dei, ut acciperet denuo tabulas, posteaquam 
priores illas fregerat peccante populo, et cetera loca, quaecumque desiderabamus vel quae ipsi 
melius noverant, dignati sunt ostendere nobis. 


8. Illud autem vos volo scire, dominae venerabiles sorores, quia de eo loco, ubi stabamus, id est in 
giro parietes ecclesiae, id est de summitate montis ipsius mediani, ita infra nos videbantur esse illi 
montes, quos primitus vix ascenderamus, iuxta istum medianum, in quo stabamus, ac si essent illi 
colliculi, cum tamen ita infiniti essent, ut non me putarem aliquando altiores vidisse, nisi quod hic 
medianus eos nimium praecedebat. Aegyptum autem et Palaestinam et mare rubrum et mare illud 
Parthenicum, quod mittit Alexandriam, nec non et fines Saracenorum infinitos ita subter nos inde 
videbamus, ut credi vix possit; quae tamen singula nobis illi sancti demonstrabant. 


IV .1. Completo ergo omni desiderio, quo festinaveramus ascendere, coepimus iam et descendere ab 
ipsa summitate montis Dei, in qua ascenderamus, in alio monte, qui ei periunctus est, qui locus 
appellatur in Choreb; ibi enim est ecclesia. 


2. Nam hic est locus Choreb, ubi fuit sanctus Helias propheta, qua fugit a facie Achab regis, ubi ei 
locutus est Deus dicens: quid tu hic, Helias?, sicut scriptum est in libris regnorum. Nam et spelunca, 
ubi latuit sanctus Helias, in hodie ibi ostenditur ante [h]ostium ecclesiae, quae ibi est; ostenditur 
etiam ibi altarium lapideum, quem posuit ipse sanctus Helias ad offerendum Deo, sicut et illi sancti 
singula nobis ostendere dignabantur. 


3. Fecimus ergo et ibi oblationem et orationem impensissimam, et lectus est ipse locus de libro 
regnorum: id enim nobis uel maxime ego desideraveram semper, ut, ubicumque venissemus, semper 
ipse locus de libro legeretur. 


4. Facta ergo et ibi oblatione accessimus denuo ad alium locum non longe inde ostendentibus 
presbyteris vel monachis, id est ad eum locum, ubi steterat sanctus Aaron cum septuaginta 
senioribus, cum sanctus Moyses acciperet a Domino legem ad filios Israhel. In eo ergo loco, licet et 
lectum non sit, tamen petra ingens est per girum habens planitiem supra se, in qua stetisse dicuntur 
ipsi sancti; nam et in medio ibi quasi altarium de lapidibus factum habet. Lectus est ergo et ibi ipse 
locus de libro Moysi et dictus unus psalmus aptus loco: ac sic facta oratione descendimus inde. 


5. Ecce et coepit iam esse hora forsitan octava, et adhuc nobis superabant milia tria, ut perexiremus 



montes ipsos, quos ingressi fueramus pridie sera; sed non ipsa parte exire habebamus, qua 
intraveramus, sicut superius dixi, quia necesse nos erat et loca omnia sancta ambulare et monasteria, 
quaecumque erant ibi, videre et sic ad vallis illius, quam superius dixi, caput exire, id est huius 
vallis, quae subiacet monti Dei. 


6. Propterea autem ad caput ipsius vallis exire nos necesse erat, quoniam ibi erant monasteria 
plurima sanctorum hominum et ecclesia in eo loco, ubi est rubus; qui rubus usque in hodie vivet et 
mittet virgultas. 


7. Ac sic ergo perdescenso monte Dei pervenimus ad rubum hora forsitan decima. Hic est autem 
rubus, quem superius dixi, de quo locutus est Dominus Moysi in igne, qui est in eo loco, ubi 
monasteria sunt plurima et ecclesia in capite vallis ipsius. Ante ipsam autem ecclesiam hortus est 
gratissimus habens aquam optimam abundantem, in quo horto ipse rubus est. 


8. Locus etiam ostenditur ibi iuxta, ubi stetit sanctus Moyses, quando ei dixit Deus: «solve 
corrigiam calciamenti tui» et cetera. Et in eo ergo loco cum pervenissemus, hora decima erat iam, et 
ideo, quia iam sera erat, oblationem facere non potuimus. Sed facta est oratio in ecclesia nec non 
etiam et in horto ad rubum; lectus est etiam locus ipse de libro Moysi iuxta consuetudinem: et sic, 
quia sera erat, gustavimus nobis locum in horto ante rubum cum sanctis ipsis: ac sic ergo fecimus 
ibi mansionem. Et alia die maturius vigilantes rogavimus presbyteros, ut et ibi fieret oblatio, sicut et 
facta est. 


V . 1. Et quoniam nobis iter sic erat, ut per valle illa media, qua tenditur per longum, iremus, id est 
illa valle, quam superius dixi, ubi sederant filii Israhel, dum Moyses ascenderet in montem Dei et 
descenderet: itaque ergo singula, quemadmodum venimus per ipsam totam vallem, semper nobis 
sancti illi loca demonstrabant. 


2. Nam in primo capite ipsius vallis, ubi manseramus et videramus rubum illum, de quo locutus est 
Deus sancto Moysi in igne, videramus etiam et illum locum, in quo steterat ante rubum sanctus 
Moyses, quando ei dixit Deus: «solve corrigiam calciamenti tui; locus enim, in quo stas, terra sancta 
est.» 


3. Ac sic ergo cetera loca, quemadmodum profecti sumus de rubo, semper nobis coeperunt 
ostendere. Nam et monstraverunt locum, ubi fuerunt castra filiorum Israhel his diebus, quibus 
Moyses fuit in montem. Monstraverunt etiam locum, ubi factus est vitulus ille; nam in eo loco fixus 
est usque in hodie lapis grandis. 


4. Nos etiam, quemadmodum ibamus, de contra videbamus summitatem montis, quae inspiciebat 
super ipsa valle tota, de quo loco sanctus Moyses vidit filios Israhel habentes choros his diebus, qua 
fecerant vitulum. Ostenderunt etiam petram ingentem in ipso loco, ubi descendebat sanctus Moyses 
cum Iesu, filio Nave, ad quem petram iratus fregit tabulas, quas afferebat. 



5. Ostenderunt etiam, quemadmodum per ipsam vallem unusquisque eorum habitationes habuerant, 
de quibus habitationibus usque in hodie adhuc fundamenta parent, quemadmodum fuerunt lapide 
girata. Ostenderunt etiam locum, ubi filios Israhel iussit currere sanctus Moyses «de porta in porta», 
regressus a monte. 


6. Item ostenderunt nobis locum, ubi incensus est vitulus ipse iubente sancto Moyse, quem fecerat 
eis Aaron. Item ostenderunt torrentem illum, de quo potavit sanctus Moyses filios Israhel, sicut 
scriptum est in Exodo. 


7. Ostenderunt etiam nobis locum, ubi de spiritu Moysi acceperunt septuaginta viri. Item 
ostenderunt locum, ubi filii Israhel habuerunt concupiscentiam escarum. Nam ostenderunt nobis 
etiam et illum locum, qui appellatus est Incendium, quia incensa est quaedam pars castrorum, tunc 
qua orante sancto Moyse cessavit ignis. 


8. Ostenderunt etiam et illum locum, ubi eis pluit manna et coturnices. Ac sic ergo singula, 
quaecumque scripta sunt in libris sanctis Moysi facta fuisse in eo loco, id est in ea valle, quam dixi 
subiacere monti Dei, id est sancto Sina, ostensa sunt nobis. Quae quidem omnia singulatim scribere 
satis fuit, quia nec retinere poterant tanta; sed cum leget affectio vestra libros sanctos Moysi, omnia 
diligentius pervidet, quae ibi facta sunt. 


9. Haec est ergo vallis, ubi celebrata est pascha completo anno profectionis filiorum Israhel de terra 
Aegypti, quoniam in ipsa valle <filii> Israhel commorati sunt aliquandiu, id est donec sanctus 
Moyses ascenderet in montem Dei et descenderet primum et iterato; et denuo tandiu ibi inmorati 
sunt, donec fieret tabernaculum et singula, quae ostensa sunt in montem Dei. Nam ostensus est 
nobis et ille locus, in quo confixum <a> Moyse est primitus tabernaculum et perfecta sunt singula, 
quae iusserat Deus in montem Moysi, ut fierent. 


10. Vidimus etiam in extrema iam valle ipsa Memorias concupiscentiae, in eo tamen loco, in quo 
denuo reversi sumus ad iter nostrum, hoc est ubi exeuntes de valle illa grande reingressi sumus via, 
qua veneramus, inter montes illos, quos superius dixeram. Nam etiam ipsa die accessimus et ad 
ceteros monachos valde sanctos, qui tamen pro aetate aut inbecillitate occurrere in monte Dei ad 
oblationem faciendam non poterant; qui tamen nos dignati sunt in monasteriis suis advenientes 
valde humane suscipere. 


11. Ac sic ergo visa loca sancta omnia, quae desideravimus, nec non etiam et omnia loca, quae filii 
Israhel tetigerant eundo vel redeundo ad montem Dei, visis etiam et sanctis viris, qui ibi 
commorabantur, in nomine Dei regressi sumus in Pharan. 


12. Et licet semper Deo in omnibus gratias agere debeam, non dicam in his tantis et talibus, quae 
circa me conferre dignatus est indignam et non merentem, ut perambularem omnia loca, quae mei 
meriti non erant: tamen etiam et illis omnibus sanctis nec sufficio gratias agere, qui meam 



parvitatem dignabantur in suis monasteriis libenti animo suscipere vel certe per omnia loca 
deducere, quae ego semper iuxta scripturas sanctas requirebam. Plurimi autem ex ipsis sanctis, qui 
in montem Dei vel circa ipsum montem commorabantur, dignati sunt nos usque in Pharan deducere, 
qui tamen fortiori corpore erant. 


VI .1. Ac sic ergo cum pervenissemus Pharam, quod sunt a monte Dei milia triginta et quinque, 
necesse nos fuit ibi ad resumendum biduo immorari. Ac tertia die inde maturantes venimus denuo 
ad mansionem, id est in desertum Pharan, ubi et euntes manseramus, sicut et superius dixi. Inde 
denuo alia die facientes aquam et euntes adhuc aliquantulum inter montes pervenimus ad 
mansionem, quae erat iam super mare, id est in eo loco, ubi iam de inter montes exitur et incipitur 
denuo totum iam iuxta mare ambulari, sic tamen iuxta mare, ut subito fluctus animalibus pedes 
caedat, subito etiam et in centum et in ducentis passibus aliquotiens etiam et plus quam quingentos 
passus de mari per eremum ambuletur: via enim illic penitus non est, sed totum eremi sunt arenosae. 


2. Pharanitae autem, qui ibi consueverunt ambulare cum camelis suis, signa sibi locis et locis 
ponent, ad quae signa se tendent et sic ambulant per diem. Nocte autem signa cameli attendunt. Et 
quid plura? diligentius et securius iam in eo loco ex consuetudine Pharanitae ambulant nocte, quam 
aliqui hominum ambulare potest in his locis, ubi via aperta est. 


3. In eo ergo loco de inter montes exivimus redeuntes, in quo loco et euntes inter montes 
intraveramus, ac sic ergo denuo plicavimus nos ad mare. Filii etiam Israhel revertentes a monte Dei 
Sina usque ad eum locum reversi sunt per iter, quod ierant, id est usque ad eum locum, ubi de inter 
montes exivimus et iunximus nos denuo ad mare rubrum et inde nos iam iter nostrum, quo 
veneramus, reversi sumus: filii autem Israhel de eodem loco, sicut scriptum est in libris sancti 
Moysi, ambulaverunt iter suum. 


4. Nos autem eodem itinere et eisdem mansionibus, quibus ieramus, reversi sumus in Clesma. In 
Clesma autem cum venissemus, necesse nos fuit denuo et ibi denuo resumere, quoniam iter eremi 
arenosum valde feceramus. 


VII . 1. Sane licet terra Gesse iam nosse, id est qua primitus ad Aegyptum fueram, tamen ut 
perviderem omnia loca, quae filii Israhel exeuntes de Ramesse tetigerant euntes, donec pervenirent 
usque ad mare rubrum, qui locus nunc de castro, qui ibi est, appellatur Clesma; desiderii ergo fuit, 
ut de Clesma ad terram Gesse exiremus, id est ad civitatem, quae appellatur Arabia, quae civitas in 
terra Gesse est; nam inde ipsum territorium sic appellatur, id est terra Arabiae, terra Iesse, quae 
tamen terra Aegypti pars est, sed melior satis quam omnis Aegyptus est. 


2. Sunt ergo a Clesma, id est a mare rubro, usque ad Arabiam civitatem mansiones quattuor per 
eremo, sic tamen per eremum, ut cata mansiones monasteria sint cum militibus et praepositis, qui 
nos deducebant semper de castro ad castrum. In eo ergo itinere sancti, qui nobiscum erant, hoc est 
clerici vel monachi, ostendebant nobis singula loca, quae semper ego iuxta scripturas requirebam; 
nam alia in sinistro, alia in dextro de itinere nobis erant, alia etiam longius de via, alia in proximo. 



3. Nam mihi credat volo affectio vestra, quantum tamen pervidere potui, filios Israhel sic 
ambulasse, ut quantum irent dextra, tantum reverterentur sinistra, quantum denuo in ante ibant, 
tantum denuo retro revertebantur: et sic fecerunt ipsum iter, donec pervenirent ad mare rubrum. 


4. Nam et Epauleum ostensum est nobis, de contra tamen, et Magdalum fuimus. Nam castrum est 
ibi nunc habens praepositum cum milite, qui ibi nunc praesidet pro disciplina Romana. Nam et nos 
iuxta consuetudinem deduxerunt inde usque ad aliud castrum, et loco Belsephon ostensum est 
nobis, immo in eo loco fuimus. Nam ipse est campus supra mare rubrum iuxta latus montis, quem 
superius dixi, ubi filii Israhel, cum vidissent Aegyptios post se venientes, exclamaverunt. 


5. Oton etiam ostensum est nobis, quod est iuxta deserta loca, sicut scriptum est, nec non etiam et 
Socchoth. Socchoth autem est clivus modicus in media valle, iuxta quem colliculum fixerunt castra 
filii Israhel; nam hic est locus, ubi accepta est lex paschae. 


6. Pithona etiam civitas, quam aedificaverunt filii Israhel, ostensa est nobis in ipso itinere, in eo 
tamen loco, ubi iam fines Aegypti intravimus, relinquentes iam terras Saracenorum: nam et ipsud 
nunc Phitona castrum est. 


7. Heroum autem civitas, quae fuit illo tempore, id est ubi occurrit Ioseph patri suo Iacob venienti, 
sicut scriptum est in libro Genesis, nunc est come, sed grandis, quod nos dicimus vicus. Nam ipse 
vicus ecclesiam habet et martyria et monasteria plurima sanctorum monachorum, ad quae singula 
videnda necesse nos fuit ibi descendere iuxta consuetudinem, quam tenebamus. 


8. Nam ipse vicus nunc appellatur Hero, quae tamen Hero a terra Iesse miliario iam sexto decimo 
est, nam in finibus Aegypti est. Locus autem ipse satis gratus est, nam et pars quaedam fluminis Nili 
ibi currit. 


9. Ac sic ergo exeuntes de Hero pervenimus ad civitatem, quae appellatur Arabia, quae est civitas in 
terra Iesse, unde scriptum est dixisse Pharaonem ad Ioseph: «in meliori terra Aegypti colloca patrem 
tuum et fratres in terra Iessen, in terra Arabiae». 


VIII. 1. De Arabia autem civitate quattuor milia passus sunt Ramessen. Nos autem, ut veniremus ad 
mansionem Arabiae, per media Ramesse transivimus: quae Ramessen civitas nunc campus est, ita ut 
nec unam habitationem habeat. Paret sane, quoniam et ingens fuit per girum et multas fabricas 
habuit; ruinae enim ipsius, quemadmodum collapsae sunt, in hodie infinitae parent. 


2. Nunc autem ibi nihil aliud est nisi tantum unus lapis ingens Thebeus, in quo sunt duae statuae 
exclusae ingentes, quas dicunt esse sanctorum hominum, id est Moysi et Aaron; nam dicent, eo 
quod filii Israhel in honore ipsorum eas posuerint. 



3. Et est ibi praeterea arbor sicomori, quae dicitur a patriarchis posita esse; nam iam vetustissima est 
et ideo permodica est, licet tamen adhuc fructus afferat. Nam cuicumque incommoditas fuerit, 
vadent ibi et tollent surculos, et prode illis est. 


4. Hoc autem referente sancto episcopo de Arabia cognovimus; nam ipse nobis dixit nomen ipsius 
arboris, quemadmodum appellant eam Graece, id est DENDROS AL3ETHIAS, quod nos dicimus 
arbor veritatis. Qui tamen sanctus episcopus nobis Ramessen occurrere dignatus est; nam est iam 
senior vir, vere satis religiosus ex monacho et affabilis, suscipiens peregrinos valde bene; nam et in 
scripturis Dei valde eruditus est. 


5. Ipse ergo cum se dignatus fuisset vexare et ibi nobis occurrere, singula ibi ostendit seu retulit de 
illas statuas, quas dixi, ut etiam et de illa arbore sicomori. Nam et hoc nobis ipse sanctus episcopus 
retulit, eo quod Pharao, quando vidit, quod filii Israhel dimiserant eum, tunc ille, priusquam post 
illos occuparet, isset cum omni exercitu suo intra Ramesse et incendisset eam omnem, quia infinita 
erat valde, et inde post filios Israhel fuisset profectus. 


IX . 1. Nobis autem fortuitu hoc gratissimum evenit, ut ea die, qua venimus ad mansionem Arabia, 
pridie beatissimo die Epiphania esset; nam eadem die vigiliae agendae erant in ecclesia. Ac sic ergo 
aliquo biduo ibi tenuit nos sanctus episcopus, sanctus et vere homo Dei, notus mihi iam satis de eo 
tempore, a quo ad Thebaidam fueram. 


2. Ipse autem sanctus episcopus ex monacho est; nam a pisinno in monasterio nutritus est, et ideo 
aut tam eruditus in scripturis est aut tam emendatus in omni vita sua, ut et superius dixi. 


3. Nos autem inde iam remisimus milites, qui nobis pro disciplina Romana auxilia praebuerant, 
quandiu per loca suspecta ambulaveramus; iam autem, quoniam ager publicum erat per Aegyptum, 
quod transiebat per Arabiam civitatem, id est quod mittit de Thebaida in Pelusio: et ideo iam non 
fuit necesse vexare milites. 


4. Proficiscentes ergo inde totum per terram Gessen iter fecimus semper inter vineas, quae dant 
vinum, et vineas, quae dant balsamum, et inter pomaria et agros cultissimos et hortos plurimos iter 
habuimus totum super ripam fluminis Nili inter fundos frequentissimos, quae fuerant quondam 
villae filiorum Israhel. et quid plura? pulchriorem territorium puto me nusquam vidisse quam est 
terra Iessen. 


5. Ac sic ergo ab Arabia civitate iter facientes per biduo totum per terram Gessen pervenimus 
Tathnis, in ea civitate, ubi natus est sanctus Moyses. Haec est autem civitas Tathnis, quae fuit 
quondam metropolis Pharaonis. 


6. Et licet ea loca, ut superius dixi, iam nosse, id est quando Alexandriam vel ad Thebaidem fueram, 



tamen quia ad plenum discere volebam loca, quae ambulaverunt filii Israhel proficiscentes ex 
Ramesse usque ad montem Dei sanctum Sina: ac sic necesse fuit etiam denuo ad terram Gessen 
reverti et inde Tathnis. Proficiscentes ergo de Tathnis, ambulans per iter iam notum perveni Pelusio. 


7. Et inde proficiscens denuo, faciens iter per singulas mansiones Aegypti, per quas iter 
habueramus, perveni ad fines Palaestinae. Et inde in nomine Christi Dei nostri faciens denuo 
mansiones aliquod per Palaestina regressa sum in Aelia, id est in Ierusolimam. 


X . 1. Item transacto aliquanto tempore et iubente Deo fuit denuo voluntas accedendi usque ad 
Arabiam, id est ad montem Nabau, in eo loco, in quo iussit Deus ascendere Moysen dicens ad eum: 
«ascende in montem Arabot, montem Nabau, qui est in terra Moab contra faciem Iericho, et vide 
terram Chanaan, quam ego do filiis Israhel in possessionem, et morere in monte ipso, in quem 
ascenderis». 


2. Itaque ergo Deus noster Iesus, qui sperantes in se non deseret, etiam et in hoc voluntati meae 
effectum praestare dignatus est. 


3. Proficiscens ergo Ierusolima faciens iter cum sanctis, id est presbytero et diaconibus de 
Ierusolima et fratribus aliquantis, id est monachis, pervenimus ergo usque ad eum locum Iordanis, 
ubi filii Israhel transierant, quando eos sanctus Iesus, filius Nave, Iordanem traiecerat, sicut 
scriptum est in libro Iesu Nave. Nam et locus ille ostensus est nobis quasi modice altior, ubi filii 
Ruben et Gad et dimidia tribus Manasse fecerant aram, in ea parte ripae, qua est Iericho. 


4. Transeuntes ergo fluvium pervenimus ad civitatem, qui appellatur Libiada, quae est in eo campo, 
in quo tunc filii Israhel castra fixerant. Nam et fundamenta de castris filiorum Israhel et 
habitationibus ipsorum, ubi commorati sunt, in eo loco in hodie parent. Campus enim ipse est 
infinitus subter montes Arabiae super Iordanem. Nam hic est locus, de quo scriptum est: «et 
ploraverunt filii Israhel Moysen in Arabot Moab et Iordane contra Iericho quadraginta diebus». 


5. Hic etiam locus est, ubi post recessum Moysi statim Iesus, filius Nave, repletus est spiritu 
scientiae: imposuerat enim Moyses manus suas super eum, sicut scriptum est. 


6. Nam ipse est locus, ubi scripsit Moyses librum Deuteronomii. Hic etiam est locus, ubi locutus est 
Moyses in aures totius ecclesiae Israhel verba cantici usque in finem huius, qui scriptus est in libro 
Deuteronomii. Hic est ipse locus, ubi benedixit sanctus Moyses, homo Dei, filios Israhel singulatim 
per ordinem ante obitum suum. 


7. Nos ergo cum venissemus in eodem campo, peraccessimus ad locum ipsum, et facta est ibi oratio, 
lecta etiam pars quaedam Deuteronomii in eo loco nec non etiam et canticus ipsius, sed et 
benedictiones, quas dixerat super filios Israhel. Et iterato post lectione facta est oratio, et gratias 
Deo agentes movimus inde. Id enim nobis semper consuetudinis erat, ut ubicumque ad loca 



desiderata accedere volebamus, primum ibi fieret oratio, deinde legeretur lectio ipsa de codice, 
diceretur etiam psalmus unus pertinens ad rem et iterato fieret ibi oratio. Hanc ergo consuetudinem 
iubente Deo semper tenuimus, ubicumque ad loca desiderata potuimus pervenire. 


8. Ac sic ergo, ut coeptum opus perficeretur, coepimus festinare, ut perveniremus ad montem 
Nabau. Euntibus nobis commonuit presbyter loci ipsius, id est de Libiade, quem ipsum nobiscum 
rogantes moveramus de mansione, quia melius ipsa loca noverat; dicit ergo nobis ipse presbyter: «si 
vultis videre aquam, quae fluit de petra, id est quam dedit Moyses filiis Israhel sitientibus, potestis 
videre, si tamen volueritis laborem vobis imponere, ut de via camsemus forsitan miliario sexto». 


9. Quod cum dixisset, nos satis avidi optati sumus ire, et statim divertentes a via secuti sumus 
presbyterum, qui nos ducebat. In eo ergo loco ecclesia est pisinna subter montem, non Nabau, sed 
alterum interiorem: sed nec ipse longe est de Nabau. Monachi autem plurimi commanent ibi vere 
sancti et quos hic ascites vocant. 


XI . 1. Hi ergo sancti monachi dignati sunt nos suscipere valde humane, nam et ad salutationem 
suam permiserunt nos ingredi. Cum autem ingressi fuissemus ad eos, facta oratione cum ipsis 
eulogias nobis dare dignati sunt, sicut habent consuetudinem dandi his, quos humane suscipiunt. 


2. Ibi ergo inter ecclesiam et monasteria in medio fluit de petra, aqua ingens, pulchra, valde et 
limpida, saporis optimi. Tunc interrogavimus nos etiam et illos sanctos monachos, qui ibi manebant, 
quae esset haec aqua talis et tanti saporis. Tunc illi dixerunt: «haec est aqua, quam dedit sanctus 
Moyses filiis Israhel in hac eremo». 


3. Facta est ergo iuxte consuetudinem ibi oratio et lectio ipsa de libris Moysi lecta, dictus etiam 
psalmus unus; et sic simul cum illis sanctis clericis et monachis, qui nobiscum venerant, 
perexivimus ad montem. Multi autem et ex ipsis monachis sanctis, qui ibi commanebant iuxta aqua 
ipsa, qui tamen potuerunt imponere sibi laborem, dignati sunt nobiscum ascendere montem Nabau. 


4. Itaque ergo proficiscentes de eodem loco pervenimus ad radicem montis Nabau, qui erat valde 
excelsus, ita tamen, ut pars eius maxima sedendo in asellis possit subiri; modice autem erat acrius, 
quod pedibus necesse erat subiri cum labore, sicut et factum est. 


XII . 1. Pervenimus ergo ad summitatem montis illius, ubi est nunc ecclesia non grandis in ipsa 
summitate montis Nabau. Intra quam ecclesiam in eo loco, ubi pulpitus est, vidi locum modice 
quasi altiorem tantum hispatii habentem, quantum memoriae solent habere. 


2. Tunc ergo interrogavi illos sanctos, quidnam esset hoc; qui responderunt: «hic positus est sanctus 
Moyses ab angelis, quoniam, sicut scriptum est, sepulturam illius nullus hominum scit, quoniam 
certum est eum ab angelis fuisse sepultum. Nam memoria illius, ubi positus sit, in hodie non 
ostenditur; sicut enim nobis a maioribus, qui hic manserunt, ubi ostensum est, ita et nos vobis 



monstramus: qui et ipsi tamen maiores ita sibi traditum a maioribus suis esse dicebant». 


3. Itaque ergo mox facta est oratio, et omnia, quae in singulis locis sanctis per ordinem 
consueveramus facere, etiam et hic facta sunt: et sic coepimus egredere de ecclesia. Tunc autem qui 
erant loci notores, id est presbyteri vel monachi sancti, dixemnt nobis: «si vultis videre loca, quae 
scripta sunt in libris Moysi, accedite foras [h]ostium ecclesiae et de summitate ipsa, ex parte tamen 
ut posuunt hinc parere, attendite et videte, et dicimus vobis singula, quae sunt loca haec, quae 
parent». 


4. Tunc nos gavisi satis statim egressi sumus foras. Nam de [h]ostio ipsius ecclesiae vidimus locum, 
ubi intrat Iordanis in mare mortuum, qui locus subter nos, quemadmodum stabamus, parebat. 
Vidimus etiam de contra non solum Libiadam, quae citra Iordanem erat, sed et Iericho, quae trans 
Iordanem; tantum eminebat excelsus locus, ubi stabamus, id est ante [h]ostium ecclesiae. 


5. Maxima etiam pars Palaestinae, quae est terra repromissionis, inde videbatur, nec non et omnis 
terra Iordanis, in quantum tamen poterat oculis conspici. In sinistra autem parte vidimus terras 
Sodomitum omnes nec non et Segor, quae tamen Segor sola de illis quinque in hodie constat. 


6. Nam et memoriale ibi est; de ceteris autem illis civitatibus nihil aliud apparet nisi subversio 
ruinarum, quemadmodum in cinerem conversae sunt. Locus etiam, ubi fuit titulus uxoris Loth, 
ostensus est nobis, qui locus etiam in scripturis legitur. 


7. Sed mihi credite, dominae venerabiles, quia columna ipsa iam non paret, locus autem ipse tantum 
ostenditur: columna autem ipsa dicitur mari mortuo fuisse cooperta. Certe locum <cum> videremus, 
columnam nullam vidimus, et ideo fallere vos super hanc rem non possum. Nam episcopus loci 
ipsius, id est de Segor, dixit nobis, quoniam iam aliquot anni essent, a quo non pareret columna illa. 
Nam de Segor forsitan sexto miliario ipse locus <est>, ubi stetit columna illa, quod nunc totum 
cooperit aqua. 


8. Item de dextra parte ecclesiae, a foras tamen, accessimus et ostensae sunt nobis inde a contra 
duae civitates, id est Esebon, quae fuit regis Seon, regis Amorreorum, quae nunc appellatur Exebon, 
et alia Og, regis Basan, quae nunc dicitur Sasdra. Item de eodem loco ostensa est nobis a contra 
Fogor, quae fuit civitas regni Edom. 


9. Hae autem civitates omnes, quas videbamus, in montibus erant positae, infra autem modice 
deorsum planior locus nobis videbatur. Tunc dictum est nobis, quia in isdem diebus, qua sanctus 
Moyses vel filii Israhel contra illas civitates pugnaverant, castra ibi fixa habuissent: nam et signa ibi 
parebant castrorum. 


10. Sane <de> illa parte montis, quam dixi sinistra, quae erat super mare mortuum, ostensus est 
nobis mons praecisus valde, qui dictus est ante «Agri specula». Hic est mons, in quo posuit Balac, 



filius Beor, Balaam divinum ad maledicendos filios Israhel et noluit Deus ita permittere, sicut 
scriptum est. 


11. Ac sic ergo visis omnibus, quae desiderabamus, in nomine Dei revertentes per Iericho et iter 
omne, quod iveramus, regressi sumus in Ierusolimam. 


XIII . 1. Item post aliquantum tempus volui etiam ad regionem Ausitidem accedere propter 
visendam memoriam sancti Iob gratia orationis. Multos enim sanctos monachos videbam inde 
venientes in Ierusolimam ad visenda loca sancta gratia orationis, qui singula referentes de eisdem 
locis fecerunt magis desiderium imponendi mihi laboris, ut etiam usque ad illa loca accederem, si 
tamen labor dici potest, ubi homo desiderium suum compleri videt. 


2. Itaque ergo profecta sum de Ierusolima cum sanctis, qui tamen dignati sunt itineri meo comitatum 
praestare, et ipsi tamen gratia orationis. Habens ergo iter ab Ierusolima usque ad Carneas eundo per 
mansiones octo - Carneas autem dicitur nunc civitas Iob, quae ante dicta est Dennaba in terra 
Ausitidi, in finibus Idumeae et Arabiae - : in quo itinere iens vidi super ripam fluminis Iordanis 
vallem pulchram satis et amoenam, abundantem vineis et arboribus, quoniam aquae multae ibi erant 
et optimae satis. 


3. Nam in ea valle vicus erat grandis, qui appellatur nunc Sedima. In eo ergo vico, qui est in media 
planitie positus, in medio loco est monticulus non satis grandis, sed factus sicut solent esse tumbae, 
sed grandes: ibi ergo in summo ecclesia est et deorsum per girum ipsius colliculi parent fundamenta 
grandia antiqua, nunc autem in ipso vico turbae aliquantae commanent. 


4. Ego autem cum viderem locum tam gratum, requisivi, quisnam locus esset ille tam amoenus. 
Tunc dictum est mihi: «haec est civitas regis Melchisedech, quae dicta est ante Salem, unde nunc 
corrupto sermone Sedima appellatur ipse vicus. Nam in isto colliculo, qui est medio vico positus, in 
summitatem ipsius fabricam quam vides ecclesia est, quae ecclesia nunc appellatur Graeco sermone 
+OPU+ Melchisedech. Nam hic est locus, ubi optulit Melchisedech hostias Deo puras, id est panes 
et vinum, sicut scriptum est eum fecisse». 


XIV . 1. Statim ergo ut haec audivi, descendimus de animalibus, et ecce occurrere dignatus est 
sanctus presbyter ipsius loci et clerici; qui nos statim suscipientes duxerunt suso ad ecclesiam. Ubi 
cum venissemus, statim iuxta consuetudinem primum facta est oratio, deinde lectus est ipse locus de 
libro sancti Moysi, dictus est etiam psalmus unus competens loco ipsi, et denuo facta. Oratione 
descendimus. 


2. Cum ergo descendissemus, ait nobis ille sanctus presbyter iam senior et de scripturis bene 
instructus, id est qui ipsi loco praeerat ex monacho, cui presbytero et episcopi plurimi, quantum 
postmodum cognovimus, vitae ipsius testimonium grande ferebant, nam hoc de ipso dicebant, 
dignus qui praesit in hoc loco, ubi sanctus Melchisedech advenientem sanctum Abraham hostias 
Deo puras primus optulit: cum ergo descendissemus, ut superius dixi, de ecclesia deorsum, ait nobis 



ipse sanctus presbyter: «ecce ista fundamenta in giro colliculo isto, quae videtis, hae sunt de palatio 
regis Melchisedech. Nam inde adhuc sic si quis subito iuxta sibi vult facere domum et fundamenta 
inde continget, aliquotiens et de argento et aeramento modica frustella ibi invenit. 


3. Nam ecce ista via, quam videtis transire inter fluvium Iordanem et vicum istum, haec est qua via 
regressus est sanctus Abraham de caede Codollagomor, regis gentium, revertens in Sodomis, qua ei 
occurrit sanctus Melchisedech, rex Salem». 


XV .1. Tunc ergo quia retinebam scriptum esse baptizasse sanctum Iohannem in Enon iuxta Salim, 
requisivi de eo, quam longe esset ipse locus. Tunc ait ille sanctus presbyter: «ecce hic est in 
ducentis passibus. Nam si vis, ecce modo pedibus duco vos ibi. Nam haec aqua tam grandis et tam 
pura, quam videtis in isto vico, de ipso fonte venit». 


2. Tunc ergo gratias ei agere coepi et rogare, ut duceret nos ad locum, sicut et factum est. Statim 
ergo coepimus ire cum eo pedibus totum per vallem amoenissimam, donec perveniremus usque ad 
hortum pomarium valde amoenum, ubi ostendit nobis in medio fontem aquae optimae satis et purae, 
qui a semel integrum fluvium dimittebat. Habebat autem ante se ipse fons quasi lacum, ubi parebat 
fuisse operatum sanctum Iohannem baptistam. 


3. Tunc dixit nobis ipse sanctus presbyter: «in hodie hic hortus aliter non appellatur Graeco sermone 
nisi khpou tou agiou Iohanni, id est quod vos dicitis Latine hortus sancti Iohannis». Nam et multi 
fratres sancti monachi de diversis locis venientes tendunt se, ut laventur in eo loco. 


4. Denuo ergo et ad ipsum fontem, sicut et in singulis locis, facta est oratio et lecta est ipsa lectio; 
dictus etiam psalmus competens et singula, quae consuetudinis nobis erant facere, ubicumque ad 
loca sancta veniebamus, ita et ibi fecimus. 


5. Illud etiam presbyter sanctus dixit nobis, eo quod usque in hodierna die semper cata pascha, 
quicumque essent baptizandi in ipso vico, id est in ecclesia, quae appellatur +OPU+ Melchisedech, 
omnes in ipso fonte baptizarentur, sic redirent mature ad candelas cum clericis et monachis dicendo 
psalmos vel antiphonas et sic a fonte usque ad ecclesiam sancti Melchisedech deducerentur mature 
omnes, qui fuissent baptizati. 


6. Nos ergo accipientes de presbytero eulogias, id est de pomario sancti Iohannis baptistae, similiter 
et de sanctis monachis, qui ibi monasteria habebant in ipso horto pomario, et gratias semper Deo 
agentes profecti sumus iter nostrum, quo ibamus. 


XVI . 1. Ac sic ergo euntes aliquandiu per vallem Iordanis super ripam fluminis ipsius, quia ibi 
nobis iter erat aliquandiu, ad subito vidimus civitatem sancti prophetae Heliae, id est Thesbe, unde 
ille habuit nomen Helias Thesbites. Inibi est ergo usque in hodie spelunca, in qua sedit ipse sanctus, 
et ibi est memoria sancti Gethae, cuius nomen in libris Iudicum legimus. 



2. Ac sic ergo et ibi gratias Deo agentes iuxta consuetudinem perexivimus iter nostrum. Item euntes 
in eo itinere vidimus vallem de sinistro nobis venientem amoenissimam, quae vallis erat ingens, 
mittens torrentem in Iordanem infinitum. Et ibi in ipsa valle vidimus monasterium cuiusdam fratris 
nunc, id est monachi. 


3. Tunc ego, ut sum satis curiosa, requirere coepi, quae esset haec vallis, ubi sanctus monachus nunc 
monasterium sibi fecisset; non enim putabam hoc sine causa esse. Tunc dixerunt nobis sancti, qui 
nobiscum iter faciebant, id est loci notores: «haec est vallis Corra, ubi sedit sanctus Helias Thesbites 
temporibus Achab regis, qua famis fuit, et iusso Dei corvus ei escam portabat, et de eo torrente 
aquam bibebat. Nam hic torrens, quem vides de ipsa valle percurrentem in Iordanem, hic est Corra 
». 


4. Ac sic ergo nihilominus Deo gratias agentes, qui nobis non merentibus singula, quae 
desiderabamus, dignabatur ostendere, itaque ergo ire coepimus iter nostrum sicut singulis diebus. 
Ac sic ergo facientes iter singulis diebus ad subito de latere sinistro, unde e contra partes Phoenicis 
videbamus, apparuit nobis mons ingens et altus infinitum, qui tendebatur in longo ...*** 


[Deest unum folium.] 

5. Qui sanctus monachus vir ascitis necesse habuit post tot annos, quibus sedebat in eremum, 
movere se et descendere ad civitatem Carneas, ut commoneret episcopum vel clericos temporis 
ipsius, iuxta quod ei fuerat revelatum, ut foderent in eo loco, qui ei fuerat ostensus, sicut et factum 
est. 


6. Qui fodientes in eo loco, qui ostensus fuerat, invenerunt speluncam, quam sequentes fuerunt 
forsitan per passus centum, quo ad subito fodientibus illis adparuit lapis: quem lapidem cum 
perdisco peruissent, invenerunt sculptum in coperculo ipsius Iob. Cui Iob ad tunc in eo loco facta 
est ista ecclesia, quam videtis, ita tamen, ut lapis cum corpore non moveretur in alio loco, sed ibi, 
ubi inventum fuerat corpus, positum esset, et ut corpus subter altarium iaceret. illa autem ecclesia, 
quam tribunus nescio qui faciebat, sic stat inperfecta usque in hodie. 


7. Ac sic ergo nos alia die mane rogavimus episcopum, ut faceret oblationem, sicut et facere 
dignatus est, et benedicens nos episcopus profecti sumus. Communicantes ergo et ibi, gratias 
agentes Deo semper, regressi sumus in Ierusolimam, iter facientes per singulas mansiones, per quas 
ieramus [tres annos]. 


XVII. 1. Item in nomine Dei, transacto aliquanto tempore, cum iam tres anni pleni essent, a quo in 
Ierusolimam venisse, visis etiam omnibus locis sanctis, ad quos orationis gratia me tenderam, et 
ideo iam revertendi ad patriam animus esset: volui iubente Deo, ut et ad Mesopotamiam Syriae 
accedere ad visendos sanctos monachos, qui ibi plurimi et tam eximiae vitae esse dicebantur, ut vix 
referri possit; nec non etiam et gratia orationis ad martyrium sancti Thomae apostoli, ubi corpus 



illius integrum positum est, id est apud Edessam, quem se illuc missurum, posteaquam in caelis 
ascendisset, Deus noster Iesus testatus est per epistolam, quam ad Aggarum regem per Ananiam 
cursorem misit, quae epistolam cum grandi reverentia apud Edessam civitatem, ubi est ipsud 
martyrium, custoditur. 


2. Nam mihi credat volo affectio vestra, quoniam nullus Christianorum est, qui non se tendat illuc 
gratia orationis, quicumque tamen usque ad loca sancta, id est in Ierusolimis, accesserit; et hic locus 
de Ierusolima vicesima et quinta mansione est. 


3. Et quoniam de Antiochia propius est Mesopotamiam, fuit mihi iubente Deo oportunum satis, ut, 
quemadmodum revertebar Constantinopolim, quia per Antiochiam iter erat, inde ad Mesopotamiam 
irem, sicut et factum est Deo iubente. 


XVIII . 1. Itaque ergo in nomine Christi Dei nostri profecta sum de Antiochia ad Mesopotamiam 
habens iter per mansiones seu civitates aliquot provinciae Syriae Coelen, quae est Antiochiae, et 
inde ingressa fines provinciae Augustofratensis perveni ad civitatem Hierapolim, quae est 
metropolis ipsius provinciae, id est Augustofratensis. Et quoniam haec civitas valde pulchra et 
opulenta est atque abundans omnibus, necesse me fuit ibi facere stativam, quoniam iam inde non 
longe erant fines Mesopotamiae. 


2. Itaque ergo proficiscens de Hierapolim in quintodecimo miliario in nomine Dei perveni ad 
fluvium Euphraten, de quo satis bene scriptum est esse «flumen magnum Euphraten» et ingens, et 
quasi terribilis est; ita enim decurrit habens impetum, sicut habet fluvius Rhodanus, nisi quod adhuc 
maior est Euphrates. 


3. Itaque ergo quoniam necesse erat eum navibus transire, et navibus non nisi maioribus, ac sic 
immorata sum ibi forsitan plus media die; et inde in nomine Dei transito flumine Euphraten ingressa 
sum fines Mesopotamiae Syriae. 


XIX . 1. Ac sic denuo faciens iter per mansiones aliquot perveni ad civitatem, cuius nomen in 
scripturis positum legimus, id est Batanis, quae civitas usque in hodie est. Nam et ecclesia cum 
episcopo vere sancto et monacho et confessore habet et martyria aliquanta. Ipsa etiam civitas 
abundans multitudine hominum est; nam et miles ibi sedet cum tribuno suo. 


2. Unde denuo proficiscens, pervenimus in nomine Christi Dei nostri Edessam. Ubi cum 
pervenissemus, statim perreximus ad ecclesiam et ad martyrium sancti Thomae. Itaque ergo iuxta 
consuetudinem factis orationibus et cetera, quae consuetudo erat fieri in locis sanctis, nec non etiam 
et aliquanta ipsius sancti Thomae ibi legimus. 


3. Ecclesia autem, ibi quae est, ingens et valde pulchra et nova dispositione, ut vere digna est esse 
domus Dei; et quoniam multa erant, quae ibi desiderabam videre, necesse me fuit ibi stativa 



triduana facere. 


4. Ac sic ergo vidi in eadem civitate martyria plurima nec non et sanctos monachos, commanentes 
alios per martyria, alios longius de civitate in secretioribus locis habentes monasteria. 


5. Et quoniam sanctus episcopus ipsius civitatis, vir vere religiosus et monachus et confessor, 
suscipiens me libenter ait mihi: «quoniam video te, filia, gratia religionis tam magnum laborem tibi 
imposuisse, ut de extremis porro terris venires ad haec loca, itaque ergo, si libenter habes, 
quaecumque loca sunt hic grata ad videndum Christianis, ostendimus tibi». Tunc ergo gratias agens 
Deo primum et sic ipsum rogavi plurimum, ut dignaretur facere, quod dicebat. 


6. Itaque ergo duxit me primum ad palatium Aggari regis et ibi ostendit mihi archiotypam ipsius 
ingens, simillimam, ut ipsi dicebant, marmoream, tanti nitoris ac si de margarita esset; in cuius 
Aggari vultu parebat de contra vere fuisse hunc virum satis sapientem et honoratum. Tunc ait mihi 
sanctus episcopus: «ecce rex Aggarus, qui antequam videret Dominum, credidit ei, quia esset vere 
filius Dei». Nam erat et iuxta archiotypa similiter de tali marmore facta, quam dixit filii ipsius esse 
Magni, similiter et ipsa habens aliquid gratiae in vultu. 


7. Item perintravimus in interiori parte palatii; et ibi erant fontes piscibus pleni, quales ego adhuc 
nunquam vidi, id est tantae magnitudinis et vel tam perlustres aut tam boni saporis. Nam ipsa civitas 
aliam aquam penitus non habet nunc nisi eam, quae de palatio exit, quae est ac si fluvius ingens 
argenteus. 


8. Et tunc retulit mihi de ipsa aqua sic sanctus episcopus dicens: «quodam tempore, posteaquam 
scripserat Aggarus rex ad Dominum et Dominus rescripserat Aggaro per Ananiam cursorem, sicut 
scriptum est in ipsa epistola: transacto ergo aliquanto tempore superveniunt Persi et girant civitatem 
istam. 


9. Sed statim Aggarus epistolam Domini ferens ad portam cum omni exercitu suo publice oravit. Et 
post dixit: «Domine Iesu, tu promiseras nobis, ne aliquis [h]ostium ingrederetur civitatem istam, et 
ecce nunc Persae inpugnant nos». Quod cum dixisset tenens manibus levatis epistolam ipsam 
apertam rex, ad subito tantae tenebrae factae sunt, foras civitatem tamen ante oculos Persarum, cum 
iam prope plicarent civitati, ita ut usque tertium miliarium de civitate essent: sed ita mox tenebris 
turbati sunt, ut vix castra ponerent et pergirarent in miliario tertio totam civitatem. 


10. Ita autem turbati sunt Persae, ut nunquam viderent postea, qua parte in civitate ingrederentur, 
sed custodirent civitatem per giro elusam hostibus in miliario tamen tertio, quam tamen custodierunt 
mensibus aliquod. 


11. Postmodum autem, cum viderent se nullo modo posse ingredi in civitatem, voluerunt siti eos 
occidere, qui in civitate erant. Nam monticulum istum, quem vides, filia, super civitate hac, in illo 



tempore ipse huic civitati aquam ministrabat. Tunc videntes hoc Persae averterunt ipsam aquam a 
civitate et fecerunt ei decursum contra ipso loco, ubi ipsi castra posita habebant. 


12. In ea ergo die et in ea hora, qua averterant Persae aquam, statim hii fontes, quos vides in eo 
loco, iusso Dei a semel eruperunt: ex ea die hi fontes usque in hodie permanent hic gratia Dei. Illa 
autem aqua, quam Persae averterant, ita siccata est in ea hora, ut nec ipsi haberent vel una die quod 
biberent, qui obsedebant civitatem, sicut tamen et usque in hodie apparet; nam postea nunquam nec 
qualiscumque humor ibi apparuit usque in hodie. 


13. Ac sic iubente Deo, qui hoc promiserat futurum, necesse fuit eos statim reverti ad sua, id est in 
Persida. Nam et postmodum quotienscumque voluerunt venire et expugnare hanc civitatem hostes, 
haec epistola prolata est et lecta est in porta, et statim nutu Dei expulsi sunt omnes hostes». 


14. Illud etiam retulit sanctus episcopus: «eo quod hii fontes ubi eruperunt, ante sic fuerit campus 
intra civitatem subiacens palatio Aggari. Quod palatium Aggari quasi in editiori loco positum erat, 
sicut et nunc paret, ut vides. Nam consuetudo talis erat in illo tempore, ut pabtia, quotiensque 
fabricabantur, semper in editioribus locis fierent. 


15. Sed postmodum quam hii fontes in eo loco eruperunt, tunc ipse Aggarus filio suo Magno, id est 
isti, cuius archiotypa vides iuxta patre posita, hoc palatium fecit in eo loco, ita tamen, ut hii fontes 
intra palatium includerentur». 


16. Postea ergo quam haec omnia retulit sanctus episcopus, ait ad me: «eamus nunc ad portam, per 
quam ingressus est Ananias cursor cum illa epistola, quam dixeram». Cum ergo venissemus ad 
portam ipsam, stans episcopus fecit orationem et legit nobis ibi ipsas epistolas et denuo benedicens 
nos facta est iterato oratio. 


17. Illud etiam retulit nobis sanctus ipse dicens: «eo quod ex ea die, qua Ananias cursor per ipsam 
portam ingressus est cum epistolam Domini, usque in praesentem diem custodiatur, ne quis 
immundus, ne quis lugubris per ipsam portam transeat, sed nec corpus alicuius mortui eiciatur per 
ipsam portam». 


18. Ostendit etiam nobis sanctus episcopus memoriam Aggari vel totius familiae ipsius valde 
pulchra, sed facta more antiquo. Duxit etiam nos et ad illum palatium superiorem, quod habuerat 
primitus rex Aggarus, et si qua praeterea loca erant, monstravit nobis. 


19. Illud etiam satis mihi grato fuit, ut epistolas ipsas sive Aggari ad Dominum sive Domini ad 
Aggarum, quas nobis ibi legerat sanctus episcopus, acciperem mihi ab ipso sancto. Et licet in patria 
exemplaria ipsarum haberem, tamen gratius mihi visum est, ut et ibi eas de ipso acciperem, ne quid 
forsitan minus ad nos in patria pervenisset; nam vere amplius est, quod hic accepi. Unde si Deus 
noster Iesus iusserit et venero in patria, legitis vos, dominae animae meae. 



XX . 1. Ac sic ergo facto ibi triduano necesse me fuit adhuc in ante accedere usque ad Charris, quia 
modo sic dicitur. Nam in scripturis sanctis dicta est Charra, ubi moratus est sanctus Abraham, sicut 
scriptum est in Genesi, dicente Domino ad Abraham: «exi de terra tua et de domo patris tui et vade 
in Charram» et reliqua. 


2. Ibi ergo cum venissem, id est in Charra, ibi statim fui ad ecclesiam, quae est intra civitate ipsa. 
Vidi etiam mox episcopum loci ipsius vere sanctum et hominem Dei, et ipsum et monachum et 
confessorem, qui mox nobis omnia loca ibi ostendere dignatus est, quae desiderabamus. 


3. Nam duxit nos statim ad ecclesiam, quae est foras civitatem in eo loco, ubi fuit domus sancti 
Abrahae, id est in ipsis fundamentis et de ipso lapide, ut tamen dicebat sanctus episcopus. Cum ergo 
venissemus in ipsa ecclesia, facta est oratio et lectus ipse locus de Genesi, dictus etiam unus 
psalmus, et iterata oratione et sic benedicens nos episcopus egressi sumus foras. 


4. Item dignatus est nos ducere ad puteum illum, unde portabat aquam sancta Rebecca. Et ait nobis 
sanctus episcopus: «ecce puteus, unde potavit sancta Rebecca camelos pueri sancti Abrahae, id est 
Eleazari»; et singula ita nobis dignabatur ostendere. 


5. Nam ecclesia, quam dixi foras civitatem, dominae sorores venerabiles, ubi fuit primitus domus 
Abrahae, nunc et martyrium ibi positum est, id est sancti cuiusdam monachi nomine Helpidi. Hoc 
autem nobis satis gratum evenit, ut pridie martyrium die ibi veniremus, id est sancti ipsius Helpidii, 
nono K<al>. Maias, ad quam diem necesse fuit undique et de omnibus Mesopotamiae finibus 
omnes monachos in Charra descendere, etiam et illos maiores, qui in solitudine sedebant, quos 
ascites vocant, per diem ipsum, qui ibi satis granditer attenditur, et propter memoriam sancti 
Abrahae, quia domus ipsius fuit, ubi nunc ecclesia est, in qua positum est corpus ipsius sancti 
martyris. 


6. Itaque ergo hoc nobis ultra spem grate satis evenit, ut sanctos et vere homines Dei monachos 
Mesopotamenos ibi videremus, etiam et eos, quorum fama vel vita longe audiebatur, quos tamen 
non aestimabam me penitus posse videre, non quia inpossibile esset Deo etiam et hoc praestare 
mihi, qui omnia praestare dignabatur, sed quia audieram eos, eo quod extra diem paschae et extra 
diem hanc non eos descendere de locis suis, quoniam tales sunt, ut et virtutes faciant multas, et 
quoniam nesciebam, quo mense esset dies hic martyrii, quem dixi. Itaque Deo iubente sic evenit, ut 
ad diem, quem nec sperabam, ibi venirem. 


7. Fecimus ergo et ibi biduum propter diem martyrii et propter visionem sanctorum illorum, qui 
dignati sunt ad salutandum libenti satis animo me suscipere et alloqui, in quo ego non merebar. 
Nam et ipsi statim post martyrii diem nec visi sunt ibi, sed mox de nocte petierunt eremum et 
unusquisque eorum monasteria sua, qui ubi habebat. 



8. In ipsa autem civitatem extra paucos clericos et sanctos monachos, si qui tamen in civitate 
commorantur, penitus nullum Christianum inveni, sed totum gentes sunt. Nam sicut nos cum grandi 
reverentia attendimus locum illum, ubi primitus domus sancti Abrahae fuit, pro memoria illius, ita 
et illae gentes forte ad mille passus de civitate cum grandi reverentia adtendunt locum, ubi sunt 
memoriae Nachor et Bathuhelis. 


9. Et quoniam episcopus illius civitatis valde instructus est de scripturis, requisivi ab eo dicens: 
«rogo te, domine, ut dicas mihi, quod desidero audire.» et ille ait: «dic, filia, quod vis, et dicam tibi, 
si scio.» tunc ego dixi: «sanctum Abraham cum patre Thara et Sarrah uxore et Loth fratris filio scio 
per scripturas in eo loco venisse; Nachor autem vel Bathuhelem non legi, quando in isto loco 
transierint, nisi quod hoc solum scio, quia postmodum puer Abrahae, ut peteret Rebeccam, filiam 
Bathuhelis, filii Nachor, filio domini sui Abrahae, id est Isaac, in Charra venerit». 


10. Tunc ait mihi sanctus episcopus: «vere, filia, scriptum est, sicut dicis, in Genesi sanctum 
Abraham hic transisse cum suis; Nachor autem cum suis vel Bathuhelem non dicit scriptura 
canonis, quo tempore transierint. Sed manifeste postmodum hic transierunt et ipsi; denique et 
memoriae illorum hic sunt forte ad mille passus de civitate. Nam vere scriptura hoc testatur, 
quoniam ad accipiendam sanctam Rebeccam huc venerit puer sancti Abrahae et denuo sanctus Iacob 
hic venerit, quando accepit filias Laban Syri». 


11. Tunc ego requisivi, ubi esset puteus ille, ubi sanctus Iacob potasset pecora, quae pascebat 
Rachel, filia Laban Syri. Et ait mihi episcopus: «in sexto miliario est hinc locus ipse iuxta vicum, 
qui fuit tunc villa Laban Syri, sed cum volueris ire, imus tecum et ostendimus tibi, nam et multi 
monachi ibi sunt valde sancti et ascites et sancta ecclesia est ibi». 


12. Illud etiam requisivi a sancto episcopo, ubinam esset locus ille Chaldaeorum, ubi habitaverant 
primo Thara cum suis. Tunc ait mihi ipse sanctus episcopus: «locus ille, filia, quem requiris, decima 
mansione est hinc intus in Persida. Nam hinc usque ad Nisibin mansiones sunt quinque, et inde 
usque ad Hur, quae fuit civitas Chaldaeorum, aliae mansiones sunt quinque; sed modo ibi accessus 
Romanorum non est, totum enim illud Persae tenent. Haec autem pars specialiter orientalis 
appellatur, quae est in confinium Romanorum et Persarum vel Chaldaeorum.» 


13. Et cetera plura referre dignatus est, sicut et ceteri sancti episcopi vel sancti monachi facere 
dignabantur, omnia tamen de scripturis Dei vel sanctis viris gesta, id est monachis, sive qui iam 
recesserant, quae mirabilia, fecerint, sive etiam qui adhuc in corpore sunt, quae cottidie faciant, hi 
tamen, qui sunt ascites. Nam nolo aestimet affectio vestra monachorum aliquando [aliquando] alias 
fabulas esse nisi aut de scripturis Dei aut gesta monachorum maiorum. 


XXI. 1. Post biduo autem, quam ibi feceram, duxit nos episcopus ad puteum illum, ubi adaquaverat 
santus Iacob pecora sanctae Rachel, qui puteus sexto miliario est a Charris; in cuius putei honorem 
fabricata est ibi iuxta sancta ecclesia ingens valde et pulchra. Ad quem puteum cum venissemus, 
facta est ab episcopo oratio, lectus etiam locus ipse de Genesi, dictus etiam unus psalmus competens 
loco atque iterata oratione benedixit nos episcopus. 



2. Vidimus etiam locum iuxta puteum iacentem lapidem illum infinitum nimis, quem moverat 
sanctus Iacob a puteo, qui usque hodie ostenditur. 


3. Ibi autem circa puteo nulli alii commanent nisi clerici de ipsa ecclesia, quae ibi est, et monachi 
habentes iuxta monasteria sua, quorum vitam sanctus episcopus nobis retulit, sed vere inauditam. 
Ac sic ergo facta oratione in ecclesia accessi cum episcopo ad sanctos monachos per monasteria 
ipsorum et Deo gratias agens et ipsis, qui dignati sunt me per monasteria sua, ubicumque ingressa 
sum, libenti animo suscipere et alloqui illis sermonibus, quos dignum erat de ore illorum procedere. 
Nam et eulogias dignati sunt dare mihi et omnibus, qui mecum erant, sicut est consuetudo monachis 
dare, his tamen, quos libenti animo suscipiunt in monastriis suis. 


4. Et quoniam ipse locus in campo grandi est, de contra ostensus est mihi a sancto episcopo vicus 
ingens satis forte ad quingentos passos de puteo, per quem vicum iter habuimus. Hic autem vicus, 
quantum episcopus dicebat, fuit quondam villa Laban Syri, qui vicus appellatur Fadana. Nam 
ostensa est mihi in ipso vico memoria Laban Syri, soceri Iacob, ostensus est etiam mihi locus, unde 
furata est Rachel idola patris sui. 


5. Ac sic ergo in nomine Dei pervisis omnibus faciens vale sancto episcopo et sanctis monachis, qui 
nos usque ad illum locum deducere dignati fuerant, regressi sumus per iter vel mansiones, quas 
veneramus de Antiochia. 


XXII . 1. Antiochia autem cum fuissem regressa, feci postmodum septimana, quousque ea, quae 
necessaria erant itineri, pararentur. Et sic proficiscens de Antiochia faciens iter per mansiones 
aliquot perveni ad provinciam, quae Cilicia appellatur, quae habet civitatem metropolim Tharso, ubi 
quidem Tharso et eundo Ierusolimam iam fueram. 


2. Sed quoniam de Tharso tertia mansione, id est in Isauria, est martyrium sanctae Theclae, gratum 
fuit satis, ut etiam illuc accederem, praesertim cum tam in proximo esset. 


XXIII . 1. Nam proficiscens de Tharso perveni ad quandam civitatem supra mare adhuc Ciliciae, 
quae appellatur Pompeiopolim. Et inde, iam ingressa fines Isauriae mansi in civitate, quae 
appellatur Corico. Ac tertia die perveni ad civitatem, quae appellatur Seleucia Isauriae. Ubi cum 
pervenissem, fui ad episcopum vere sanctum ex monacho, vidi etiam ibi ecclesiam valde pulchram 
in eadem civitate. 


2. Et quoniam inde ad sanctam Theclam, qui locus est ultra civitatem in colle sed plano, habebat de 
civitate forsitan mille quingentos passus, malui ergo perexire illuc, ut stativa, quam factura eram, ibi 
facerem. Ibi autem ad sanctam ecclesiam nihil aliud est nisi monasteria sine numero virorum ac 
mulierum. 



3. Nam inveni ibi aliquam amicissimam mihi, et cui omnes in oriente testimonium ferebant vitae 
ipsius, sancta diaconissa nomine Marthana, quam ego apud Ierusolimam noveram, ubi illa gratia 
orationis ascenderat; haec autem monasteria apotactitum seu virginum regebat. Quae me cum 
vidisset, quod gaudium illius vel meum esse potuerit, nunquid vel scribere possum? 


4. Sed ut redeam ad rem, monasteria ergo plurima sunt ibi per ipsum collem et in medio murus 
ingens, qui includet ecclesiam, in qua est martyrium, quod martyrium satis pulchrum est. Propterea 
autem murus missus est ad custodiendam ecclesiam propter Isauros, quia satis mali sunt et 
frequenter latrunculantur, ne forte conentur aliquid facere circa monasterium, quod ibi est 
deputatum. 


5. Ibi ergo cum venissem in nomine Dei, facta oratione ad martyrium nec non etiam et lecto omnis 
actus sanctae Theclae, gratias Christo Deo nostro egi infinitas, qui mihi dignatus est indignae et non 
merenti in omnibus desideria ss complere. 


6. Ac sic ergo facto ibi biduo, visis etiam sanctis monachis vel apotactitis, tam viris quam feminis, 
qui ibi erant, et facta oratione et communione reversa sum Tharso ad iter meum, ubi facta stativa, 
triduana in nomine Dei profecta sum inde iter meum. Ac sic perveniens eadem die ad mansionem, 
quae appellatur Mansocrenas, quae est sub monte Tauro, ibi mansi. 


7. Et inde alia die subiens montem Taurum et faciens iter iam notum per singulas provincias, quas 
eundo transiveram, id est Cappadociam, Galatiam et Bithyniam, perveni Chalcedona, ubi propter 
famosissimum martyrium ssnctite Euphemiae ab olim mihi notum iam, quod ibi est, mansi loco. 


8. Ac sic ergo alia die transiens mare perveni Constantinopolim, agens Christo Deo nostro gratias, 
quod mihi indignae et non merenti praestare dignatus est tantam gratiam, id est, ut non solum 
voluntatem eundi, sed et facultatem perambulandi, quae desiderabam, dignatus fuerat praestare et 
revertendi denuo Constantinopolim. 


9. Ubi cum venissem, per singulas ecclesias vel apostolos nec non et per singula martyria, quae ibi 
plurima sunt, non cessabam Deo nostro Iesu gratias agere, qui ita super me misericordiam suam 
praestare dignatus fuerat. 


10. De quo loco, dominae, lumen meum, cum haec ad vestram affectionem darem, iam propositi 
erat in nomine Christi Dei nostri ad Asiam accedendi, id est Ephesum, propter martyrium sancti et 
beati apostoli Iohannis gratia orationis. Si autem et post hoc in corpore fuero, si qua praeterea loca 
cognoscere potuero, aut ipsa praesens, si Deus fuerit praestare dignatus, vestrae affectioni referam 
aut certe, si aliud animo sederit, scriptis nuntiabo. Vos tantum, dominae, lumen meum, memores 
mei esse dignamini, sive in corpore sive iam extra corpus fuero. 



Pars secunda 


DE OPERATIONE SINGULIS DIEBUS IN LOCIS SANCTIS 


XXIV . 1. Ut autem sciret affectio vestra, quae operatio singulis diebus cottidie in locis sanctis 
habeatur, certas vos facere debui, sciens, quia libenter haberetis haec cognoscere. Nam singulis 
diebus ante pullorum cantum aperiuntur omnia [h]ostia Anastasis et descendent omnes monazontes 
et parthene, ut hic dicunt, et non solum hii, sed et laici praeter, viri aut mulieres, qui tamen volunt 
maturius vigilare. Et ex ea hora usque in luce dicuntur <h>ymni et psalmi responduntur, similiter et 
antiphonae: et cata singulos <h>ymnos fit oratio. Nam presbyteri bini vel terni, similiter et 
diacones, singulis diebus vices habent simul cum monazontes, qui cata singulos <h>ymnos vel 
antiphonas orationes dicunt. 


2. Iam autem ubi coeperit lucescere, tunc incipiunt matutinos <h>ymnos dicere. Ecce et supervenit 
episcopus cum clero et statim ingreditur intro spelunca et de intro cancellos primum dicet orationem 
pro omnibus: commemorat etiam ipse nomina, quorum vult, sic benedicet cathecuminos. Item dicet 
orationem et benedicet fideles. Et post hoc exeunte episcopo de intro cancellos omnes ad manum ei 
accedunt, et ille eos uno et uno benedicet exiens iam, ac sic fit missa iam luce. 


3. Item hora sexta denuo descendent omnes similiter ad Anastasim et dicuntur psalmi et antiphonae, 
donec commonetur episcopus; similiter descendet et non sedet, sed statim intrat intra cancellos intra 
Anastasim, id est intra speluncam, ubi et mature, et inde similiter primum facit orationem, sic 
benedicet fideles, et sic exiens de <intro> cancellos similiter ei ad manum acceditur. Ita ergo et hora 
nona fit sicuti et ad sexta. 


4. Hora autem decima, quod appellant hic lycinicon, nam nos dicimus lucernare, similiter se omnis 
multitudo colliget ad Anastasim, incenduntur omnes candelae et cerei et fit lumen infinitum. Lumen 
autem de foris non affertur, sed de spelunca interiori eicitur, ubi noctu ac die semper lucerna lucet, 
id est de intro cancellos. Dicuntur etiam psalmi lucernares, sed et antiphonae diutius. Ecce et 
commonetur episcopus et descendet et sedet susum, nec non etiam et presbyteri sedent locis suis, 
dicuntur <h>ymni vel antiphonae. 


5. Et ad ubi perdicti fuerint iuxta consuetudinem, levat se episcopus et stat ante cancellum, id est 
ante speluncam, et unus ex diaconibus facit commemorationem singulorum, sicut solet esse 
consuetudo. Et diacono dicente singulorum nomina semper pisinni plurimi stant respondentes 
semper: kurie eleuson, quod dicimus nos: miserere Domine, quorum voces infinitae sunt. 


6. Et at ubi diaconus perdixerit omnia, quae dicere habet, dicet orationem primum episcopus et orat 
pro omnibus; et sic orant omnes, tam fideles quam et cathecumini simul. Item mittet vocem 
diaconus, ut unusquisque, quomodo stat, cathecuminus inclinet caput; et sic dicet episcopus stans 



benedictionem super cathecuminos. Item fit oratio et denuo mittet diaconus vocem et commonet, ut 
unusquisque stans fidelium inclinent capita sua; item benedicet fideles episcopus et sic fit missa 
Anastasi. 


7. Et incipient episcopo ad manum accedere singuli. Et postmodum de Anastasim usque ad Crucem 
<cum> <h>ymnis ducitur episcopus, simul et omnis populus vadet. Ubi cum perventum fuerit, 
primum facit orationem, item benedicet cathecuminos; item fit alia oratio, item benedicit fideles. Et 
post hoc denuo tam episcopus quam omnis turba vadent denuo post Crucem et ibi denuo similiter fit 
sicuti et ante Crucem, et similiter ad manum episcopo acceditur sicut ad Anastasim, ita et ante 
Crucem, ita et post Crucem. Candelae autem vitreae ingentes ubique plurimae pendent et cereofala 
plurima sunt tam ante Anastasim quam etiam ante Crucem, sed et post Crucem. Finiuntur ergo haec 
omnia cum crebris. Haec operatio cottidie per dies sex ita habetur ad Crucem et ad Anastasim. 


8. Septima autem die, id est dominica die, ante pullorum cantum colliget se omnis multitudo, 
quaecumque esse potest in eo loco, ac si per pascha in basilica, quae est loco iuxta Anastasim, foras 
tamen, ubi luminaria pro hoc ipsud pendent. Dum enim verentur, ne ad pullorum cantum non 
occurrant, antecessus veniunt et ibi sedent. Et dicuntur <h>ymni nec non et antiphonae, et fiunt 
orationes cata singulos <h>ymnos vel antiphonas. Nam et presbyteri et diacones semper parati sunt 
in eo loco ad vigilias propter multitudinem, quae se colliget. Consuetudo enim talis est, ut ante 
pullorum cantum loca sancta non aperiantur. 


9. Mox autem primus pullus cantaverit, statim descendet episcopus et intrat intro speluncam ad 
Anastasim. Aperiuntur [h] ostia omnia et intrat omnis multitudo ad Anastasim, ubi iam luminaria 
infinita lucent, et quemadmodum ingressus fuerit populus, dicet psalmum quicumque de presbyteris 
et respondent omnes; post hoc fit oratio. Item dicit psalmum quicumque de diaconibus, similiter fit 
oratio, dicitur et tertius psalmus a quocumque clerico, fit et tertio oratio et commemoratio omnium. 


10. Dictis ergo his tribus psalmis et factis orationibus tribus ecce etiam thymiataria inferuntur intro 
spelunca Anastasis, ut tota basilica Anastasis repleatur odoribus. Et tunc ubi stat episcopus intro 
cancellos, prendet evangelium et accedet ad [h]ostium et leget resurrectionem Domini episcopus 
ipse. Quod cum coeperit legi, tantus rugitus et mugitus fit omnium hominum et tantae lacrimae, ut 
quamvis durissimus possit moveri in lacrimis Dominum pro nobis tanta sustinuisse. 


11. Lecto ergo evangelio exit episcopus et ducitur cum <h>ymnis ad Crucem et omnis populus cum 
illo, ibi denuo dicitur unus psalmus et fit oratio. Item benedicit fideles et fit missa. Et exeunte 
episcopo omnes ad manum accedunt. 


12. Mox autem recipit se episcopus in domum suam, et iam ex illa hora revertuntur omnes 
monazontes ad Anastasim et psalmi dicuntur et antiphonae usque ad lucem et cata singulos psalmos 
vel antiphonas fit oratio: vicibus enim quotidie presbyteri et diacones vigilant ad Anastasim cum 
populo. De laicis etiam, viris aut mulieribus, si qui volunt, usque ad lucem loco sunt, si qui nolunt, 
revertuntur in domos suas et reponent se dormito. 



XXV. 1. Cum luce autem, quia dominica dies est, et proceditur in ecclesia maiore, quam fecit 
Constantinus, quae ecclesia in Golgotha est post Crucem, et fiunt omnia secundum consuetudinem, 
qua et ubique fit die dominica. Sane quia hic consuetudo sic est, ut de omnibus presbyteris, qui 
sedent, quanti uolunt, praedicent, et post illos omnes episcopus praedicat, quae praedicationes 
propterea semper dominicis diebus fiunt, ut semper erudiatur populus in scripturis et in Dei 
dilectione: quae praedicationes dum dicuntur, grandis mora fit, ut fiat missa ecclesiae, et ideo ante 
quartam horam aut forte quintam missa fit. 


2. At ubi autem missa facta fuerit ecclesiae iuxta consuetudinem, qua et ubique fit, tunc de ecclesia 
monazontes cum ymnis ducunt episcopum usque ad Anastasim. Cum autem coeperit episcopus 
uenire cum ymnis, aperiuntur omnia hostia de basilica Anastasis, intrat omnis populus, fidelis 
tamen, nam cathecumini non. 


3. Et at ubi intrauerit populus, intrat episcopus et statim ingreditur intra cancellos martyrii 
speluncae. Primum aguntur gratiae Deo, et sic fit orationem pro omnibus; postmodum mittet uocem 
diaconus, ut inclinent capita sua omnes, quomodo stant, et sic benedicet eos episcopus stans intra 
cancellos interiores et postmodum egeditur. 


4. Egredienti autem episcopo omnes ad manum accedent. Ac sic est, ut prope usque ad quintam aut 
sextam horam protraitur missa. Item et ad lucernare similiter fit iuxta consuetudinem cotidianam. 
Haec ergo consuetudo singulis diebus ita per totum annum custoditur, exceptis diebus sollemnibus, 
quibus et ipsis quemadmodum fiat infra annotauimus. 


5. Hoc autem inter omnia satis praecipuum est, quod faciunt, ut psalmi uel antiphonae apti semper 
dicantur, tam qui nocte dicuntur, tam qui contra mature, tam etiam qui per diem uel sexta aut nona 
uel ad lucernare semper ita apti et ita rationabiles, ut ad ipsum rem pertineant, quae agitur. 


6. Et cum toto anno semper dominica die in ecclesia maiore procedatur, id est quae in Golgotha est, 
id est post Crucem, quam fecit Constantinus, una tantum die dominica, id est quinquagesimarum 
per pentecosten, in Syon proceditur, sicut infra annotatum inuenietis, sic tamen in Syon, ut, 
antequam sit hora tertia, illuc eatur, fiat primum missa in ecclesiam maiorem ...*** 


[ Dee st unum folium.] 


Benedictus, qui uenit in nomine Domine et cetera, quae secuntur. Et quoniam pro monazontes, qui 
pedibus uadent, neces se est lenius iri: ac sic peruenitur in Ierusolima ea hora, qua incipit homo 



hominem posse cognoscere, id est prope luce, ante tamen quam lux fiat. 


7. Ubi cum peruentum fuerit, statim sic in Anastase ingreditur episcopus et omnes cum eo, ubi 
luminaria iam supra modo lucent. Dicitur ergo ibi unus psalmus, fit oratio, benedicuntur ab 
episcopo pri mum cathecumini, item fideles. Recipit se episcopus et uadent se unusquisque ad 
ospitium suum, ut se resumant. Mona zontes autem usque ad lucem ibi sunt et ymnos dicunt. 


8. At ubi autem resumpserit se populus, hora incipiente secunda colligent se omnes in ecclesia 
maiore, quae est in Gol gotha. Qui autem ornatus sit illa die ecclesiae uel Anastasis aut Crucis aut in 
Bethleem, superfiuum fuit scribi. Ubi extra aurum et gemmas aut sirico nichil aliud uides; nam et si 
uela uides, auroclaua oleserica sunt, si cortinas uides, similiter auroclaue oleserica sunt. 
Ministerium autem omne genus aureum gemmatum profertur illa die. Numerus autem uel 
ponderatio de ceriofalis uel cicindelis aut lucernis uel diuerso ministerio nunquid uel extimari aut 
scribi potest? 


9. Nam quid dicam de omatu fabricae ipsius, quam Constantinus sub praesentia matris suae, in 
quantum uires regni sui habuit, honorauit auro, musiuo et marmore pretioso, tam ecclesiam 
maiorem quam Anastasim uel ad Crucem uel cetera loca sancta in Ierusolima? 


10. Sed ut redeamus ad rem, fit ergo prima die missa in ecclesia maiore, quae est in Golgotha. Et 
quoniam dum praedicant uel legent singulas lectiones uel dicunt ymnos, omnia tamen apta ipsi diei, 
et inde postmomodum cum missa ecclesiae facta fuerit, hitur cum ymnis ad Anastasim iuxta 
consuetudinem: ac sic fit missa forsitan sexta hora. 


11. Ipsa autem die similiter et ad lucernare iuxta consuetudinem cotidianam fit. Alia denuo die 
similiter in ipsa ecclesia proceditur in Golgotha, hoc idem et tertia die. Per triduo ergo haec omnis 
laetitia in ecclesia, quam fecit Constantinus, celebratur usque ad sextam. Quarta die in Eleona, id est 
in ecclesia, quae est in monte Oliueti, pulchra satis, similiter omnia ita ornantur et ita celebrantur ibi 
quinta die in Lazariu, quod est ab Ierusolima forsitan ad milie quingentos passus, sexta die in Syon, 
septima die in Anastase, octaua die ad Crucem. Ac sic ergo per octo dies haec omnis laetitia et is 
hornatus celebratur in omnibus locis sanctis, quos superius nominaui. 


12. In Bethleem autem per totos octo dies cotidie is ornatus est ipsa laetitia celebratur a presbyteris 
et ab omni clero ipsius loci et a monazontes, qui in ipso loco deputati sunt. Nam et illa hora, qua 
omnes nocte in Ierusolima reuertuntur cum episcopo, tunc loci ipsius monachi, quicumque sunt, 
usque ad lucem in ecclesia in Bethleem peruigilant ymnos seu antiphonas dicentes, quia episcopum 
necesse est hos dies semper in Ierusolima tenere. Pro sollemnitate autem et laetitia ipsius diei 
infinite turbae se undique colligent in Ierusolima, non solum monazontes, sed et laici, uiri aut 
mulieres. 


XXVI. Sane quadragesimae de epiphania ualde cum summo honore hic celebrantur. Nam eadem die 
processio est in Anastase, et omnes procedunt et ordine suo aguntur omnia cum summa laetitia ac si 



per pascha. Praedicant etiam omnes presbyteri et sic episcopus semper de eo loco tractantes 
euangelii, ubi quadragesima die tulerunt Dominum in templo Ioseph et Maria et uiderunt eum 
Symeon uel Anna prophetissa, filia Fanuhel, et de uerbis eorum, quae dixerunt uiso Domino, uel de 
oblatione ipsa, qua optulerunt parentes. Et postmodum celebratis omnibus per ordinem, quae 
consuetudinis sunt, aguntur sacramenta et sic fit missa. 


XXVII. 1. Item dies paschales cum uenerint, celebrantur sic. Nam sicut apud nos quadragesimae 
ante pascha ad tenduntur, ita hic octo septimanas attenduntur ante pascha. Propterea autem octo 
septimane attenduntur, quia dominicis diebus et sabbato non ieiunantur excepta una die sabbati, qua 
uigiliae paschales sunt et necesse est ieiunari; extra ipsum ergo diem penitus nunquam hic toto anno 
sabbato ieiunatur. Ac sic ergo de octo septimanis deductis octo diebus dominicis et septem sabbatis, 
quia necesse est una sabbati ieiunari, ut superius dixi, remanent dies quadraginta et unum, qui ieiu 
nantur, quod hic appellant eortae, id est quadragesimas. 


2. Singuli autem dies singularum ebdomadarum aguntur sic, id est ut die dominica de pullo primo 
legat episcopus intra Anastase locum resurrectionis Domini de euangelio, sicut et toto anno 
dominicis diebus fit, et similiter usque ad lucem aguntur ad Anastasem et ad Crucem, quae et toto 
anno dominicis diebus fiunt. 


3. Postmodum mane sicut et semper dominica die proceditur et aguntur, quae dominicis diebus 
consuetudo est agi, in ecclesia maiore, quae appellatur Martyrio, quae est in Golgotha post Crucem. 
Et similiter missa de ecclesia facta ad Anastase itur cum ymnis, sicut semper dominicis diebus fit. 
Haec ergo dum aguntur, facit se hora quin ta; lucernare hoc idem hora sua fit sicut semper ad 
Anastasem et ad Crucem, sicut et singulis locis sanctis fit: dominica enim die nona fit. 


4. Item secunda feria similiter de pullo primo ad Anastasem itur sicut et toto anno, et aguntur usque 
ad mane, que semper. Denuo ad tertia itur ad Anastasim et aguntur, quae toto anno ad sextam solent 
agi, quoniam in diebus quadragesimarum et hoc additur, ut et ad tertiam eatur. Item ad sextam et 
nonam et lucernare ita aguntur, sicut consuetudo est per totum annum agi semper in ipsis locis 
sanctis. 


5. Similiter et tertia feria similiter omnia aguntur sicut et secunda feria. Quarta feria autem similiter 
itur de noctu ad Anastase et aguntur ea, quae semper, usque ad mane; similiter et ad tertiam et ad 
sexta; ad nonam autem, quia consuetudo est semper, id est toto anno, quarta feria et sexta feria ad 
nona in Syon procedi, quoniam in istis locis, excepto si martirorum dies euenerit, semper quarta et 
sexta feria etiam et a cathecuminis ieiunatur: et ideo ad nonam in Syon proceditur. Nam si fortuito 
in quadragesimis martyrorum dies euenerit quarta feria aut sexta feria, atque ad nona in Syon 
proceditur. 


6. Diebus uero quadragesi marum, ut superius dixi, quarta feria ad nona in Sion proceditur iuxta 
consuetudinem totius anni et omnia aguntur, quae consuetudo est ad nonam agi, praeter oblatio. 
Nam ut semper populus discat legem, et episcopus et presbyter prae- dicant assidue. Cum autem 
facta fuerit missa, inde cum ymnis populus deducet episcopum usque ad Anastasem; inde sic 



uenitur, ut, cum intratur in Anastase, iam et hora lucernari sit; sic dicuntur ymni et antiphonae, fiunt 
orationes et fit missa lucernaris in Anastase et ad Crucem. 


7. Missa autem lucernari in isdem diebus, id est quadragesimarum, serius fit semper quam per toto 
anno. Quinta feria autem similiter omnia aguntur sicut secunda feria et tertia feria. Sexta feria autem 
similiter omnia aguntur sicut quarta feria, et similiter ad nonam in Syon itur et similiter inde cum 
ymnis usque ad Anastase adducetur episcopus. Sed sexta feria uigiliae in Anastase celebrantur ab ea 
hora, qua de Sion uentum fuerit cum ymnis, usque in mane, id est de hora lucernarii, 
quemadmodum intratum fuerit in alia die mane, id est sabbato. Fit autem oblatio in Anastase 
maturius, ita ut fiat missa ante solem. 


8. Tota autem nocte uicibus dicuntur psalmi responsorii, uicibus antiphonae, uicibus lectiones 
diuersae, quae omnia usque in mane protrahuntur. Missa autem, quae fit sabbato ad Anastase, ante 
solem fit, hoc est oblatio, ut ea hora, qua incipit sol procedere, et missa in Anastase facta sit. Sic 
ergo singulae septimanae celebrantur quadragesimarum. 


9. Quod autem dixi, maturius fit missa sabbato, id est ante solem, propterea fit, ut citius absoluant 
hi, quos dicunt hic ebdomadarios. Nam talis consuetudo est hic ieiuniorum in quadragesimis, ut hi, 
quos appellant ebdomadarios, id est qui faciunt septimanas, dominica die, quia hora quinta fit missa, 
ut manducent. Et quemadmodum prandiderint dominica die, iam non manducant nisi sabbato mane, 
mox communicauerint in Anastase. Propter ipsos ergo, ut citius absoluant, ante sole fit missa in 
Anastase sabbato. Quod autem dixi, propter illos fit missa mane, non quod illi soli communicent, 
sed omnes communicant, qui uolunt eadem die in Anastase communicare. 


XXVIII. 1. Ieiuniorum enim consuetudo hic talis est in quadragesimis, ut alii, quemadmodum 
manducauerint dominica die post missa, id est hora quinta aut sexta, iam non manducent per tota 
septimana nisi sabbato ueniente post missa Anastasis hi, qui faciunt ebdomadas. 


2. Sabbato autem quod manducauerint mane, iam nec sera manducant, sed ad aliam diem, id est 
dominica, prandent post missa ecclesiae hora quinta uel plus et postea iam non manducant nisi 
sabbato ueniente, sicut superius dixi. 


3. Consuetudo enim hic talis est, ut omnes, qui sunt, ut hic dicunt, aputactite, uiri uel feminae, non 
solum diebus quadragesimarum, sed et toto anno, qua manducant, semel in die manducant. Si qui 
autem sunt de ipsis aputactites, qui non possunt facere integras septimanas ieiuniorum, sicut 
superius diximus, in totis quadragesimis in medio quinta feria cenant. Qui autem nec hoc potest, 
biduanas facit per totas quadragesimas; qui autem nec ipsud, de sera ad seram manducant. 


4. Nemo autem exigit, quantum debeat facere, sed unusquisque ut potest id facit; nec ille laudatur, 
qui satis fecerit, nec ille uituperatur, qui minus. Talis est enim hic consuetudo. Esca autem eorum 
quadragesimarum diebus haec est, ut nec panem, qui delibari non potest, nec oleum gustent, nec 
aliquid, quod de arboribus est, sed tantum aqua et sorbitione modica de farina. Quadragesimarum 



sic fit, ut diximus. 


XXIX. 1. Et completo earum septimanarum uigiliae in Anastase sunt de hora lucernarii sexta feria, 
qua de Syon uenitur cum psalmis, usque in mane sabbato, qua oblato fit in Anastase. Item secunda 
septimana et tertia et quarta et quinta et sexta similiter fiunt ut prima de quadragesimis. 


2. Septima autem septimana cum uenerit, id est quando iam due superant cum ipsa, ut pascha sit, 
singulis diebus omnia quidem sic aguntur sicut et ceteris septimanis quae trans- ierunt; tantummodo 
quod uigiliae, quae in iliis sex septimanis in Anastase factae sunt, septima autem septimana, id est 
sexta feria, in Syon fiunt uigiliae iuxta consuetudinem ea, qua in Anastase factae sunt per sex 
septimanas. Dicuntur autem totis uigiliis apti psalmi semper uel antiphonae tam loco quam diei. 


3. At ubi autem ceperit se mane facere sabbato illucescente, offeret episcopus et facit oblationem 
mane sabbato. Iam ut fiat missa, mittit uocem archidiaconus et dicit: ' Omns hodie hora septima in 
Lazario parati simus'. Ac sic ergo cum ceperit se hora septima facere, omnes ad Lazarium ueniunt. 
Lazarium autem, id est Bethania, est forsitan secundo miliario a ciuitate. 


4. Euntibus autem de Ierusolima in Lazarium forsitan ad quingentos passus de eodem loco ecclesia 
est in strata in eo loco, in quo occurrit Domino Maria, soror Lazari. Ibi ergo cum uenerit episcopus, 
occurrent illi omnes monachi, et populus ibi ingreditur, dicitur unus ymnus et una antiphona et 
legitur ipse locus de euangelio, ubi occurrit soror Lazari Domino. Et sic facta oratione et benedictis 
omnibus inde iam usque ad Lazarium cum ymnis itur. 


5. In Lazario autem cum uentum fuerit, ita se omnis multitudo colligit, ut non solum ipse locus, sed 
et campi omnes in giro pleni sint hominibus. Dicuntur ymni etiam et antiphonae apti ipsi diei et 
loco; similiter et lectiones apte diei, quaecumque leguntur. Iam autem, ut fiat missa, denuntiatur 
pascha, id est subit presbyter in altiori loco et leget illum locum, qui scriptus est in euangelio: Cum 
venisset, Iesus in Bethania ante sex dies paschae et cetera. Lecto ergo eo loco et annuntiata pascha 
fit missa. 


6. Propterea autem ea die hoc agitur, quoniam, sicut in euangelio scriptum est, ante sex dies paschae 
factum hoc fuisset in Bethania; de sabbato enim usque in quinta feria, qua post cena noctu 
comprehenditur Dominus, sex dies sunt. Reuertuntur ergo omnes ad ciuitatem rectus ad Anastase et 
fit lucernare iuxta consuetudinem. 


XXX. 1. Alia ergo die, id est dominica, qua intratur in septimana paschale, quam hic appellant 
septimana maior, celebratis de pullorum cantu his, quae consuetudinis sunt in Anastase uel ad 
Crucem usque ad mane agi: die ergo dominica mane proceditur iuxta consuetudinem in ecclesia 
maiore, quae appellatur Martyrium. Propterea autem Martyrium appellatur, quia in Golgotha est, id 
est post Crucem, ubi Dominus passus est, et ideo Martyrio. 



2. Cum ergo celebrata fuerint omnia iuxta consuetudinem in ecclesia maiore, et antequam fiat 
missa, mittet uocem archidiaconus et dicit primum: 'Ista septimana omne, id est die crastino, hora 
nona omnes ad Martyrium conueniamus, id est in ecclesia maiore' Item mittet uocem alteram et 
dicet: ' Hodi omnes hora septima in Eleona parati simus' . 


3. Facta ergo missa in ecclesia maiore, id est ad Martyrium, deducitur episcopus cum ymnis ad 
Anastase, et ibi completis, quae consuetudo est diebus dominicis fieri in Anastase post missa 
Martyrii, et iam unusquisque hiens ad domum suam festinat manducare, ut hora inquoante septima 
omnes in ecclesia parati sint, quae est in Eleona, id est in monte oliueti, ubi est spelunca illa, in qua 
docebat Dominus. 


XXXI. 1. Hora ergo septima omnis populus ascendet in monte oliueti, id est in Eleona, in ecclesia; 
sedet episcopus, dicuntur ymni et antiphonae apte diei ipsi uel loco, lectiones etiam similiter. Et 
cum ceperit se facere hora nona, subitur cum ymnis in Inbomon, id est in eo loco, de quo ascendit 
Dominus in caelis, et ibi seditur; nam omnis populus semper praesente episcopo iubetur sedere, 
tantum quod diacones soli stant semper. Dicuntur et ibi ymni uel antiphonae aptae loco aut diei: 
similiter et lectiones interpositae et orationes. 


2. Et iam cum coeperit esse hora undecima, legitur ille locus de euangelio, ubi infantes cum ramis 
uel palmis occurrerunt Domino dicentes: Benedictus, qui uenit in nomine Domini. Et statim leuat se 
episcopus et omnis populus, porro inde de summo monte Oliueti totum pedibus itur. Nam totus 
populus ante ipsum cum ymnis uel antiphonis respondentes semper: Benedictus, qui uenit in 
nomine Domini. 


3. Et quotquot sunt infantes in hisdem locis, usque etiam qui pedibus ambulare non possunt, quia 
teneri sunt, in collo illos parentes sui tenent, omnes ramos tenentes alii palmarum, alii oliuarum; et 
sic deducetur episcopus in eo typo, quo tunc Dominus deductus est. 


4. Et de summo monte usque ad ciuitatem et inde ad Anastase per totam ciuitatem totum pedibus 
omnes, sed et si quae matrone sunt aut si qui domini, sic deducunt episcopum respondentes et sic 
lente et lente, ne lassetur populus, porro iam sera peruenitur ad Anastase. Ubi cum uentum fuerit, 
quamlibet sero sit, tamen fit lucernare, fit denuo oratio ad Crucem et dimittitur populus. 


XXXII. 1. Item alia die, id est secunda feria, aguntur, quae consuetudinis sunt de pullo primo agi 
usque ad mane ad Anastase, similiter et ad tertia et ad sexta aguntur ea, quae totis quadragesimis. 
Ad nona autem omnes in ecclesia maiore, id est ad Martyrium, colligent se et ibi usque ad horam 
primam noctis semper ymni et antiphonae dicuntur; lectiones etiam aptae diei et loco leguntur; 
interpositae semper orationes. 


2. Lucernarium etiam agitur ibi, cum ceperit hora esse; sic est ergo, ut nocte etiam fiat missa ad 
Martyrium. Ubi cum factum fuerit missa, inde cum ymnis ad Anastase ducitur episcopus. In quo 
autem ingressus fuerit in Anastase, dicitur unus ymnus, fit oratio, benedicuntur cathecumini, item 



fideles, et fit missa. 


XXXIII. 1. Item tertia feria similiter omnia fiunt sicut secunda feria. Illud solum additur tertia feria, 
quod nocte sera, posteaquam missa facta fuerit ad Martyrium et itum fuerit ad Anastase et denuo in 
Anastase missa facta fuerit, omnes illa hora noctu uadent in ecclesia, quae est in monte Eleona. 


2. In qua ecclesia cum uentum fuerit, intrat episcopus intra spelunca, in qua spelunca solebat 
Dominus docere discipulos, et accipit codicem euangelii, et stans ipse episcopus leget uerba 
Domini, quae scripta sunt in euangelio in cata Matheo, id est ubi dicit: Videte, ne quis uos seducat. 
Et omnem ipsam allocutionem perleget episcopus. At ubi autem illa perlegerit, fit oratio, 
benedicuntur cathecumini, item et fideles, fit missa et reuertuntur a monte unusquisque ad domum 
suam satis sera iam nocte. 


XXXIV. Item quarta feria aguntur omnia per tota die a pullo primo sicut secunda feria et tertia feria, 
sed posteaquam missa facta fuerit nocte ad Martyrium et deductus fuerit episcopus cum ymnis ad 
Anastase, statim intrat episcopus in spelunca, quae est in Anastase, et stat intra cancellos; presbyter 
autem ante cancellum stat et accipit euangelium et legit illum locum, ubi ludas Scariothes hiuit ad 
Iudeos, definiuit, quid ei darent, ut traderet Dominum. Qui locus at ubi lectus fuerit, tantus rugitus 
et mugitus est totius populi, ut nullus sit, qui moueri non possit in lacrimis in ea hora. Postmodum 
fit oratio, benedicuntur cathecumini, postmodum fideles, et fit missa. 


XXXV. 1. Item quinta feria aguntur ea de pullo primo, quae consuetudinis est usque ad mane ad 
Anastase; similiter ad tertia et ad sexta. Octaua autem hora iuxta consuetudinem ad Martyrium 
colliget se omnis populus, propterea autem temporius quam ceteris diebus, quia citius missa fieri 
necesse est. Itaque ergo collecto omni populo aguntur, quae agenda sunt; fit ipsa die oblatio ad 
Martyrium et facitur missa hora forsitan decima ibidem. Antea autem quam fiat missa, mittet uocem 
archidiaconus et dicet: 'Hora prima noctis omnes in ecclesia, quae est in Eleona, conueniamus, 
quoniam maximus labor nobis instat hodie nocte ista' . 


2. Facta ergo missa Martyrii uenitur post Crucem, dicitur ibi unus ymnus tantum, fit oratio et offeret 
episcopus ibi oblationem et communicant omnes. Excepta enim ipsa die una per totum annum 
nunquam offeritur post Crucem nisi ipsa die tantum. Facta ergo et ibi missa itur ad Anastase, fit 
oratio, benedicuntur iuxta consuetudinem cathecumini et sic fideles et fit missa. Et sic unusquisque 
festinat reuerti in domum suam, ut manducet, quia statim ut manducauerint, omnes uadent in Eleona 
in ecclesia ea, in qua est spelunca, in qua ipsa die Dominus cum apostolis fuit. 


3. Et ibi usque ad hora noctis forsitan quinta semper aut ymni aut antiphonae apte diei et loco, 
similiter et lectiones dicuntur; interpositae orationes fiunt; loca etiam ea de euangelio leguntur, in 
quibus Dominus allocutus est discipulos eadem die sedens in eadem spelunca, quae in ipsa ecclesia 
est. 


4. Et inde iam hora noctis forsitan sexta itur susu in Imbomon cum ymnis in eo loco, unde ascendit 



Dominus in caelis. Et ibi denuo similiter lectiones et ymni et antiphonae aptae diei dicuntur; 
orationes etiam ipsae quecumque fiunt, quas dicet episcopus, semper et diei et loco aptas dicet. 


XXXVI. 1. Ac sic ergo cum ceperit esse pullorum cantus, descenditur de Imbomon cum ymnis et 
acceditur eodem loco, ubi orauit Dominus, sicut scriptum est in euangelio: Et accessit quantum 
iactum lapidis et orauit et cetera. In eo enim loco ecclesia est elegans. Ingreditur ibi episcopus et 
omnis populus, dicitur ibi oratio apta loco et diei, dicitur etiam unus ymnus aptus et legitur ipse 
locus de euangelio, ubi dixit discipulis suis: Vigilate, ne intretis in temptationem. Et omnis ipse 
locus perlegitur ibi et fit denuo oratio. 


2. Et iam inde cum ymnis usque ad minimus infans in Gessamani pedibus cum episcopo 
descendent, ubi prae iam magna turba multitudinis et fatigati de uigiliis et ieiuniis cotidianis lassi, 
quia tam magnum montem neces se habent descendere, lente et lente cum ymnis uenitur in 
Gessamani. Candelae autem ecclesiasticae super ducente paratae sunt propter lumen omni populo. 


3. Cum ergo peruentum fuerit in Gessamani, fit primum oratio apta, sic dicitur ymnus; item legitur 
ille locus de euangelio, ubi comprehensus est Dominus. Qui locus ad quod lectus fuerit, tantus 
rugitus et mugitus totius populi est cum fietu, ut forsitan porro ad ciuitatem gemitus populi omnis 
auditus sit. Et iam ex illa hora hitur ad ciuitatem pedibus cum ymnis, peruenitur ad portam ea hora, 
qua incipit quasi homo hominem cognoscere; inde totum per mediam ciuitatem omnes usque ad 
unum, maiores atque minores, diuites, pauperes, toti ibi parati, specialiter illa die nullus recedit a 
uigiliis usque in mane. Sic deducitur episcopus a Gessemani usque ad portam et inde per totam 
ciuitate usque ad Crucem. 


4. Ante Crucem autem at ubi uentum fuerit, iam lux quasi clara incipit esse. Ibi denuo legitur ille 
locus de euangelio, ubi adducitur Dominus ad Pilatum, et omnia, quaecumque scripta sunt Pilatum 
ad Dominum dixisse aut ad Iudeos, totum legitur. 


5. Postmodum autem alloquitur episcopus populum confortans eos, quoniam et tota nocte 
laborauerint et adhuc laboraturi sint ipsa die, ut non lassentur, sed habeant spem in Deo, qui eis pro 
eo labore maiorem mercedem redditurus sit. Et sic confortans eos, ut potest ipse, alloquens dicit eis: 
'Ite interim nunc unusquisque ad domumcellas uestras, sedete uobis et modico, et ad horam prope 
secundam diei omnes parati estote hic, ut de ea hora usque ad sextam sanctum lignum crucis 
possitis uidere ad salutem sibi unusquisque nostrum credens profuturum. De hora enim sexta denuo 
necesse habemus hic omnes conuenire in isto loco, id est ante Crucem, ut lectionibus et orationibus 
usque ad noctem operam demus' . 


XXXVII. 1. Post hoc ergo missa facta de Cruce, id est antequam sol procedat, statim unusquisque 
animosi uadent in Syon orare ad columnam illam, ad quem flagellatus est Dominus. Inde reuersi 
sedent modice in domibus suis et statim toti parati sunt. Et sic ponitur cathedra episcopo in 
Golgotha post Crucem, quae stat nunc; residet episcopus in cathedra; ponitur ante eum mensa 
sublinteata; stant in giro mensa diacones et affertur loculus argenteus deauratus, in quo est lignum 
sanctum crucis, aperitur et profertur, ponitur in mensa tam lignum crucis quam titulus. 



2. Cum ergo positum fuerit in mensa, episcopus sedens de manibus suis summitates de ligno sancto 
premet, diacones autem, qui in giro stant, custodent. Hoc autem propterea sic custoditur, quia 
consuetudo est, ut unus et unus omnis populus ueniens, tam fideles quam cathecumini, acclinantes 
se ad mensam osculentur sanctum lignum et pertranseant. Et quoniam nescio quando dicitur quidam 
fixisse morsum et furasse de sancto ligno, ideo nunc a diaconibus, qui in giro stant, sic custoditur, 
ne qui ueniens audeat denuo sic facere. 


3. Ac sic ergo omnis populus transit unus et unus toti acclinantes se, primum de fronte, sic de oculis 
tangentes crucem et titulum, et sic osculantes crucem pertranseunt, manum autem nemo mittit ad 
tangendum. At ubi autem osculati fuerint crucem, pertransierint, stat diaconus, tenet anulum 
Salomonis et cornu illud, de quo reges unguebantur. Osculantur et comu, attendunt et anulum 

[.] minus secunda [.] usque ad horam sextam omnis populus transit, per unum ostium 

intrans, per alterum [per alterum] perexiens, quoniam hoc in eo loco fit, in quo pridie, id est quinta 
feria, oblatio facta est. 


4. At ubi autem sexta hora se fecerit, sic itur ante Crucem, siue pluuia siue estus sit, quia ipse locus 
subdiuanus est, id est quasi atrium ualde grandem et pulchrum satis, quod est inter Cruce et 
Anastase. Ibi ergo omnis populus se colliget, ita ut nec aperiri possit. 


5. Episcopo autem cathedra ponitur ante Cruce, et de sexta usque ad nona aliud nichil fit nisi 
leguntur lectiones sic: id est ita legitur primum de psalmis, ubicumque de passione dixit; legitur et 
de apostolo siue de epistolis apostolorum uel de actionibus, ubicumque de passione Domini 
dixerunt: nec non et de euangeliis leguntur loca, ubi patitur; item legitur de prophetis, ubi passurum 
Dominum dixerunt; item legitur de euangeliis, ubi passionem dicit. 


6. Ac sic ab hora sexta usque ad horam nonam semper sic leguntur lectiones aut dicuntur ymni, ut 
ostendatur omni populo, quia, quicquid dixerunt prophetae futurum de passione Domini, ostendatur 
tam per euangelia quam etiam per apostolorum scripturas factum esse. Et sic per illas tres horas 
docetur populus omnis nichil factum esse, quod non prius dictum sit, et nichil dictum esse, quod 
non totum completum sit. Semper autem interponuntur orationes, quae orationes et ipsae apte diei 
sunt. 


7. Ad singulas autem lectiones et orationes tantus affectus et gemitus totius populi est, ut mirum sit; 
nam nullus est neque maior neque minor, qui non illa die illis tribus horis tantum ploret, quantum 
nec extimari potest, Dominum pro nobis ea passum fuisse. Post hoc cum coeperit se iam hora nona 
facere, legitur iam ille locus de euangelio cata Iohannem, ubi reddidit spiritum; quo lecto iam fit 
oratio et missa. 


8. At ubi autem missa facta fuerit de ante Cruce, statim omnes in ecclesia maiore ad Martyrium 
[procedunt et] aguntur ea, quae per ipsas septimana de hora nona, qua ad Martyrium conuenitur, 
consueuerunt agi usque ad sero per ipsa septimana. Missa autem facta de Martyrium uenitur ad 





Anastase. Et ibi cum uentum fuerit, legitur ille locus de euangelio, ubi petit corpus Domini Ioseph a 
Pilato, ponet illud in sepulcro nouo. Hoc autem lecto fit oratio, benedicuntur cathecumini, sic 
[fideles ac sic] fit missa. 


9. Ipsa autem die non mittitur uox, ut peruigiletur ad Anastase, quoniam scit populum fatigatum 
esse; sed consuetudo est, ut pemigiletur ibi. Ac sic qui uult de populo, immo qui possunt, uigilant; 
qui autem non possunt, non uigilant ibi usque in mane, clerici autem uigilant ibi, id est qui aut 
fortiores sunt aut iuueniores; et tota nocte dicuntur ibi ymni et antiphonae usque ad mane. Maxima 
autem turba peruigilant alii de sera, alii de media nocte, qui ut possunt. 


XXXVIII. 1. Sabbato autem alia die iuxta consuetudinem fit ad tertia, item fit ad sexta; ad nonam 
autem iam non fit sabbato, sed parantur uigiliae paschales in ecclesia maiore, id est in Martyrium. 
Uigiliae autem paschales sic fiunt, quemadmodum ad nos; hoc solum hic amplius fit, quod infantes, 
cum baptidiati fuerint et uestiti, quemadmodum exient de fonte, simul cum episcopo primum ad 
Anastase ducuntur. 


2. Intrat episcopus intro cancellos Anastasis, dicutur unus ymnus, et sic facit orationem episcopus 
pro eis, et sic uenit ad ecclesiam maiorem cum eis, ubi iuxta consuetudinem omnis populus uigilat. 
Aguntur ibi, quae consuetudinis est etiam et aput nos, et facta oblatione fit missa. Et post facta 
missa uigiliarum in ecclesia maiore statim cum ymnis uenitur ad Anastase et ibi denuo legitur ille 
locus euangelii resurrectionis, fit oratio et denuo ibi offeret episcopus; sed totum ad momentum fit 
propter populum, ne diutius tardetur, et sic iam dimittetur populus. Ea autem hora fit missa 
uigiliarum ipsa die, qua hora et aput nos. 


XXXIX. 1. Octo autem illi dies paschales sic attenduntur, quemadmodum et ad nos, et ordine suo 
fiunt missae per octo dies paschales, sicut et ubique fit per pascha usque ad octauas. Hic autem ipse 
ornatus est et ipsa compositio et per octo dies paschae, quae et per epiphania, tam in ecclesia maiore 
quam ad Anastase aut ad Crucem uel in Eleona, sed et in Bethleem nec non etiam in Lazariu uel 
ubique, quia dies paschales sunt. 


2. Proceditur autem ipsa die dominica prima in ecclesia maiore, id est ad Martyrium, et secunda 
feria et tertia feria, ubi ita tamen ut semper missa facta de Martyrio ad Anastase ueniatur cum 
ymnis. Quarta feria autem in Eleona proceditur, quinta feria ad Anastase, sexta feria in Syon, 
sabbato ante Cruce, dominica autem die, id est octauis, denuo in ecclesia maiore, id est ad 
Martyrium. 


3. Ipsis autem octo diebus paschalibus cotidie post prandium episcopus cum omni clero et omnibus 
infantibus, id est qui baptidiati fuerint, et omnibus, qui aputactitae sunt uiri ac feminae, nec non 
etiam et de plebe quanti uolunt, in Eleona ascendent. Dicuntur ymni, fiunt orationes tam in ecclesia, 
quae in Eleona est, in qua est spelunca, in qua docebat Iesus discipulos, tam etiam in Imbomon, id 
est in eo loco, de quo Dominus ascendit in caelis. 



4. Et posteaquam dicti fuerint psalmi et oratio facta fuerit, inde usque ad Anastase cum ymnis 
descenditur hora lucernae: hoc per totos octo dies fit. Sane dominica die per pascha post missa 
lucernarii, id est de Anastase, omnis populus episcopum cum ymnis in Syon ducet. 


5. Ubi cum uentum fuerit, dicuntur ymni apti diei et loco, fit oratio et legitur ille locus de euangelio, 
ubi eadem die Dominus in eodem loco, ubi ipsa ecclesia nunc in Syon est, clausis ostiis ingressus 
est discipulis, id est quando tunc unus ex discipulis ibi non erat, id est Thomas, qua reuersus est et 
dicentibus ei aliis apostolis, quia Dominum uidissent, ille dixit: Non credo, nisi uidero. Hoc lecto fit 
denuo oratio, benedicuntur cathecumini, item fideles, et reuertuntur unusquisque ad domum suam 
sera hora forsitan noctis secunda. 


XL. 1. Item octauis paschae, id est die dominica, statim post sexta omnis populus cum episcopo ad 
Eleona ascendit; primum in ecclesia, quae ibi est, aliquandiu sedetur; dicuntur ymni, dicuntur 
antiphonae aptae diei et loco, fiunt orationes similiter aptae diei et loco. Denuo inde cum ymnis itur 
in Imbomon susu, similiter et ibi ea aguntur, quae et illic. Et cum ceperit hora esse, iam omnis 
populus et omnes aputactite deducunt episcopum cum ymnis usque ad Anastase. Ea autem hora 
peruenitur ad Anastase, qua lucernarium fieri solet. 


2. Fit ergo lucernarium tam ad Anastase quam ad Crucem, et inde omnis populus usque ad unum 
cum ymnis ducunt episcopum usque ad Syon. Ubi cum uentum fuerit, similiter dicuntur ymni apti 
loco et diei, legitur denuo et ille locus de euangelio, ubi octauis paschae ingressus est Dominus, ubi 
erant discipuli, et arguet Thomam, quare incredulus fuisset. Et tunc omnis ipsa lectio perlegitur; 
postmodum fit oratio; benedictis cathecuminis quam fidelibus iuxta consuetudinem reuertuntur 
unusquisque ad domum suam si mi liter ut die dominica paschae hora noctis secunda. 


XLI. A pascha autem usque ad quinquagesima, id est pentecosten, hic penitus nemo ieiunat, nec ipsi 
aputactitae qui sunt. Nam semper ipsos dies sicut toto anno ita ad Anastase de pullo primo usque ad 
mane consuetudinaria aguntur, similiter et ad sexta et ad lucernare. Dominicis autem diebus semper 
in Martyrio, id est in ecclesia maiore, proceditur iuxta consuetudinem et inde itur ad Anastase cum 
ymnis. Quarta feria autem et sexta feria, quoniam ipsis diebus penitus nemo ieiunat, in Syon 
proceditur, sed mane; fit missa ordine suo. 


XLII. Die autem quadragesimarum post pascha, id est quinta feria, pridie omnes post sexta, id est 
quarta feria, in Bethleem uadunt propter uigilias celebrandas. Fiunt autem uigiliae in ecclesia in 
Bethleem, in qua ecclesia spelunca est, ubi natus est Dominus. Alia die autem, id est quinta feria 
quadragesimarum, celebratur missa ordine suo, ita ut et presbyteri et episcopus praedicent dicentes 
apte diei et loco; et postmodum sera reuertuntur unusquisque in Ierusolima. 


XLIII. 1. Quinquagesimarum autem die, id est dominica, qua die maximus labor est populo, aguntur 
omnia sic de pullo quidem primo iuxta consuetudinem: uigilatur in Anastase, ut legat episcopus 
locum illum euangelii, qui semper dominica die legitur, id est resurrectionem Domini; et 
postmodum sic ea aguntur in Anastase, quae consuetudinaria sunt, sicut toto anno. 



2. Cum autem mane factum fuerit, procedit omnis populus in ecclesia maiore, id est ad Martyrium, 
aguntur etiam omnia, quae consuetudinaria sunt agi; praedicant presbyteri, postmodum episcopus, 
aguntur omnia legitima, id est offertur iuxta consuetudinem, qua dominica die consueuit fieri; sed 
eadem adceleratur missa in Martyrium, ut ante hora tertia fiat. Quemadmodum enim missa facta 
fuerit ad Martyrium, omnis populus usque ad unum cum ymnis ducent episcopum in Syon, sed hora 
tertia plena in Syon sint. 


3. Ubi cum uentum fuerit, legitur ille locus de actus apostolorum, ubi descendit spiritus, ut omnes 
linguae intellegerent, quae dicebantur; postmodum fit ordine suo missa. Nam presbyteri de hoc 
ipsud, quod lectum est, quia ipse est locus in Syon, alia modo ecclesia est, ubi quondam post 
passionem Domini collecta erat multitudo cum apostolis, qua hoc factum est, ut superius diximus, 
legunt ibi de actibus apostolorum. Postmodum fit ordine suo missa, offertur et ibi, et iam ut 
dimittatur populus, mittit uocem archidiaconus et dicet: ' Hodi statim post sexta omnes in Eleona 
parati simus [in] Inbomon' . 


4. Reuertitur ergo omnis populus unusquisque in domum suam resumere se, et statim post prandium 
ascenditur mons Oliueti, id est in Eleona, unusquisque quomodo potest, ita ut nullus Christianus 
remaneat in ciuitate, qui non omnes uadent. 


5. Quemadmodum ergo subitum fuerit in monte oliueti, id est in Eleona, primum itur in Imbomon, 
id est in eo loco, unde ascendit Dominus in caelis, et ibi sedet episcopus et presbyteri, sed et omnis 
populus, leguntur ibi lectiones, dicuntur interposite ymni, dicuntur et antiphonae aptae diei ipsi et 
loco; orationes etiam, quae interponuntur, semper tales pronuntiationes habent, ut et diei et loco 
conueniunt. Legitur etiam et ille locus de euangelio, ubi dicit de ascensu Domini; legitur et denuo 
de actus apostolorum, ubi dicit de ascensu Domini in celis post resurrectionem. 


6. Cum autem hoc factum fuerit, benedicuntur cathecumini, sic fideles, et hora iam nona descenditur 
inde et cum ymnis itur ad illam ecclesiam, quae et ipsa in Eleona est, id est in qua spelunca sedens 
docebat Dominus apostolos. Ibi autem cum uentum fuerit, iam est hora plus decima; fit ibi 
lucernare, fit oratio, benedicuntur cathecumini et sic fideles. Et iam inde descenditur cum ymnis, 
omnis populus usque ad unum toti cum episcopo ymnos dicentes uel antiphonas aptas diei ipsi; sic 
uenitur lente et lente usque ad Martyrium. 


7. Cum autem peruenitur ad portam ciuitatis, iam nox est et occurrent candele ecclesiasticae uel 
ducente propter populo. De porta autem, quoniam satis est usque ad ecclesia maiore id est ad 
Martirium, porro hora noctis forsitan secunda peruenitur, quia lente et lente itur totum pro populo, 
ne fatigentur pedibus. Et apertis baluis maioribus, quae sunt de quintana parte, omnis populus intrat 
in Martyrium cum ymnis et episcopo. Ingressi autem in ecclesia dicuntur ymni, fit oratio, 
benedicuntur cathecumini et sic fideles; et inde denuo cum ymnis itur ad Anastase. 


8. Similiter ad Anastase cum uentum fuerit, dicuntur ymni seu antiphone, fit oratio, benedicuntur 
cathecumini, sic fideles; similiter fit et ad Crucem. Et denuo inde omnis populus Christianus usque 



ad unum cum ymnis ducunt episcopum usque ad Syon. 


9. Ubi cum uentum fuerit, leguntur lectiones aptae, dicuntur psalmi uel antiphone, fit oratio, 
benedicuntur cathecumini et sic fideles, et fit missa. Missa autem facta accedunt omnes ad manum 
episcopi et sic reuertuntur unusquisque ad domum suam hora noctis forsitan media. Ac sic ergo 
maximus labor in ea die suffertur, quoniam de pullo primo uigilatum est ad Anastase et inde per tota 
die nunquam cessatum est; et sic omnia, quae celebrantur, protrahuntur, ut nocte media post missa, 
quae facta fuerit in Sion, omnes ad domos suas reuertantur. 


XLIV. 1. Iam autem de alia die quinquagesimarum omnes ieiunant iuxta consuetudinem sicut toto 
anno, qui prout potest, excepta die sabbati et dominica, qua nunquam ieiunatur in hisdem locis. 
Etiam postmodum ceteris diebus ita singula aguntur ut toto anno, id est semper de pullo primo ad 
Anastase uigiletur. 


2. Nam si dominica dies est, primum leget de pullo primo episcopus euangelium iuxta 
consuetudinem intro Anastase locum resurrectionis Domini, qui semper dominica die legitur, et 
postmodum ymni seu antiphone usque ad lucem dicuntur in Anastase. Si autem dominica dies non 
est, tantum quod ymni uel antiphone similiter de pullo primo usque ad lucem dicuntur in Anastase. 


3. Aputactitae omnes uadent, de plebe autem qui quomodo possunt uadent, clerici autem cotidie 
uicibus uadent de pullo primo; episcopus autem albescente uadet semper, ut missa fiat matutina, 
cum omnibus clericis excepta dominica die, quia necesse est illum de pullo primo ire, ut euangelium 
legat in Anastase. Denuo ad horam sextam aguntur, quae consuetudinaria sunt, in Anastase, 
similiter et ad nona, similiter et ad lucernare iuxta consuetudinem, quam consueuit toto anno fieri. 
Quarta autem et sexta feria semper nona in Syon fit iuxta consuetudinem. 


XLV. 1. Et illud etiam scribere debui, quemadmodum docentur hi, qui baptidiantur per pascha. Nam 
qui dat nomen suum, ante diem quadragesimarum dat, et omnium nomina annotat presbyter, hoc est 
ante illas octo septimanas, quibus dixi hic attendi quadragesimas. 


2. Cum autem annotauerit omnium nomina presbyter, postmodum alia die de quadragesimis, id est 
qua inchoantur octo ebdomadae, ponitur episcopo cathedra media ecclesia maiore, id est ad 
Martyrium, sedent hinc et inde presbyteri in cathedris et stant clerici omnes. Et sic adducuntur unus 
et unus conpetens; si uiri sunt, cum patribus suis ueniunt, si autem feminae, cum matribus suis. 


3. Et sic singulariter interrogat episcopus uicinos eius, qui intrauit, dicens: ' fibonae uitae est hic, si 
parentibus deferet, si ebriacus non est aut uanus?' et singula uitia, quae sunt tamen grauiora in 
homine, requiret. 


4. Et si probauerit sine reprehensione esse de his omnibus, quibus requisiuit praesentibus testibus, 
annotat ipse manu sua nomen illius. Si autem in aliquo accusatur, iubet illum foras exire dicens: 



' Eiendet se et, cum emendauerit se, tunc accedet ad lauacrum' Sic de uiris, sic de mulieribus 
requirens dicit. Si quis autem peregrinus est, nisi testimonia habuerit, qui eum nouerint, non tam 
facile accedet ad baptismum. 


XLVI. 1. Hoc autem, dominae sorores, ne extimaretis sine ratione fieri, scribere debui. Consuetudo 
est enim hic talis, ut qui accedunt ad baptismum per ipsos dies quadraginta, quibus ieiunatur, 
primum mature a clericis exorcizentur, mox missa facta fuerit de Anastase matutina. Et statim 
ponitur cathedra episcopo ad Martyrium in ecclesia maiore, et sedent omnes in giro prope episcopo, 
qui baptidiandi sunt tam uiri quam mulieres, stant etiam loco patres uel matres, nec non etiam qui 
uolunt audire de plebe omnes intrant et sedent, sed fideles. 


2. Cathecuminus autem ibi non intrat tunc, qua episcopus docet illos legem, id est sic: inchoans a 
Genese per illos dies quadraginta percurret omnes scripturas, primum exponens carnaliter et sic 
illud soluens spiritualiter. Nec non etiam et de resurrectione, similiter et de fide omnia docentur per 
illos dies; hoc autem cathecisis appellatur. 


3. Et iam quando completae fuerint septimanae quinque, a quo docentur, tunc accipient simbolum; 
cuius simboli rationem similiter sicut omnium scripturarum ratione exponet eis singulorum 
sermonum primum carnaliter et sic spiritualiter, ita et simbolum exponet. Ac sic est, ut in hisdem 
locis omnes fideles sequanltur scripturas, quando leguntur in ecclesia, quia omnes docentur per illos 
dies quadraginta, id est ab hora prima usque ad horam tertiam, quoniam per tres horas fit cathecisin. 


4. Deus autem scit, dominae sorores, quoniam maiores uoces sunt fidelium, qui ad audiendum 
intrant in cathecisen, ad ea, quae dicuntur uel exponuntur per episcopum, quam quando sedet et 
praedicat in ecclesia ad singula, quae taliter exponuntur. Missa autem facta cathecisis hora iam tertia 
statim inde cum ymnis ducitur episcopus ad Anastase et fit missa ad tertia; ac sic tribus horis 
docentur ad die per septimanas septem, octaua enim septimana quadragesimarum, id est quae 
appellatur septimana maior, iam non uacat eos doceri, ut impleantur ea, quae superius sunt. 


5. Cum autem iam transierint septem septimanae, superat illa una septimana paschalis, quam hic 
appellant septimana maior, iam tunc uenit episcopus mane in ecclesia maiore ad Martyrium. Retro 
in absida post altarium ponitur cathedra episcopo, et ibi unus et unus uadet, uiri cum patre suo aut 
mulier cum matre sua, et reddet simbolum episcopo. 


6. Reddito autem simbolo episcopo alloquitur omnes episcopus et dicet: ' Er istas septem 
septimanas legem omnem edocti estis scripturarum nec non etiam de fide audistis; alldistis etiam et 
de resurrectione camis, sed et simboli omnem rationem, ut potuistis tamen adhuc cathecumini 
audire: uerba autem, quae sunt misterii altioris, id est ipsius baptismi, quia adhuc cathecumini, 
audire non potestis. Et ne extimetis aliquid sine ratione fieri, cum in nomine Dei baptidiati fueritis, 
per octo dies paschales post missa facta de ecclesia in Anastase audietis: quia adhuc cathecumini 
estis, misteri Dei secretiora dici uobis non possunt' . 



XLVII. 1. Post autem uenerint dies paschae, per illos octo dies, id est a pascha usque ad octauas, 
quemadmodum missa facta fuerit de ecclesia, et itur cum ymnis ad Anastase, mox fit oratio, 
benedicuntur fideles, et stat episcopus incumbens in cancello interiore, qui est in spelunca 
Anastasis, et exponet omnia, quae aguntur in baptismo. 


2. Illa enim hora cathecuminus nullus accedet ad Anastase; tantum neofiti et fideles, qui uolunt 
audire misteria, in Anastase intrant. Clauduntur autem ostia, ne qui cathecuminus se dirigat. 
Disputante autem episcopo singula et narrante tante uoces sunt collaudantium, ut porro foras 
ecclesia audiantur uoces eorum. Vere enim ita misteria omnia absoluet, ut nullus non possit 
commoueri ad ea, quae audit sic exponi. 


3. Et quoniam in ea prouincia pars populi et grece et siriste nouit, pars etiam alia per se grece, aliqua 
etiam pars tantum siriste, itaque quoniam episcopus, licet siriste nouerit, tamen semper grece 
loquitur et nunquam siriste: itaque ergo stat semper presbyter, qui episcopo grece dicente siriste 
interpretatur, ut omnes audiant [ut omnes audiant] quae exponuntur. 


4. Lectiones etiam, quecumque in ecclesia leguntur, quia necesse est grece legi, semper stat, qui 
siriste interpretatur propter populum, ut semper discant. Sane quicumque hic latini sunt, id est qui 
nec siriste nec grece nouerunt, ne contristentur, et ipsis exponitur eis, quia sunt alii fratres et sorores 
grecolatini, qui latine exponunt eis. 


5. Illud autem hic ante omnia ualde gratum fit et ualde admirabile, ut semper tam ymni quam 
antiphonae et lectiones nec non etiam et orationes, quas dicet episcopus, tales pronuntiationes 
habeant, ut et diei, qui celebratur, et loco, in quo agitur, aptae et conuenientes sint semper. 


XLVIII. 1. Item dies enceniarum appellantur, quando sancta ecclesia, quae in Golgotha est, quam 
Martyrium uocant, consecrata est Deo; sed et sancta ecclesia, quae est ad Anastase, id est ili eo loco, 
ubi Dominus resurrexit post passionem, ea die et ipsa consecrata est Deo. Harum ergo ecclesiarum 
sanctarum encenia cum summo honore celebrantur quoniam crux Domini inventa est ipsa die. 


2. Et ideo propter hoc ita ordinatum est, ut quando primum sanctae ecclesiae suprascriptae 
consecrabantur, ea dies esset, qua crux Domini fuerat inuenta, ut simul omni laetitia eadem die 
celebrarentur. Et hoc per scripturas sanctas inuenitur, quod ea dies sit enceniarum, qua et sanctus 
Salomon consummata domo Dei, quam edificauerat, steterit ante altarium Dei et orauerit, sicut 
scriptum est in libris Paralipomenon. 


XLIX. 1. Hi ergo dies enceniarum cum uenerint, octo diebus attenduntur. Nam ante plurimos dies 
incipiunt se undique colligere turbae non solum monachorum uel aputactitum de diuersis prouinciis, 
id est tam de Mesopotamia uel Syria uel de Egypto aut Thebaida, ubi plurimi monazontes sunt, sed 
et de diuersis omnibus locis uel prouinciis; nullus est enim, qui non se eadem die in Ierusolima 
tendat ad tan- tam laetitiam et tam honorabiles dies; seculares autem tam uiri quam feminae fideli 
animo propter diem sanctum similiter se de omnibus prouinciis isdem diebus Ierusolima colligunt. 



2. Episcopi autem, quando parui fuerint, hisdem diebus Ierusolima plus quadraginta aut 
quinquaginta sunt; et cum illis ueniunt multi clerici sui. Et (quid plura?) putat se maximum 
peccatum incurrisse, qui in hisdem diebus tante sollennitati inter non fuerit, si tamen nulla 
necessitas contraria fuerit, que hominem a bono proposito retinet. 


3. His ergo diebus enceniarum ipse ornatus omnium ecclesiarum est, qui et per pascha uel per 
epiphania, et ita per singulos dies diuersis locis sanctis proceditur ut per pascha uel epiphania. Nam 
prima et secunda die in ecclesia maiore, quae appellatur Martyrium, proceditur. Item tertia die in 
Eleona, id est in ecclesia, quae est in ipso monte, a quo ascendit Dominus in caelis post passionem, 
intra qua ecclesia est spelunca illa, in qua docebat Dominus apostolos in monte Oliueti. Quarta 
autem die ...*** 



